Xiongnu – Nenek Moyang Bangsa Mongol Yang Jadi Lawan Dinasti Han

Pada suatu tempoh masa di antara tahun 300SM hingga 450M, wujud sebuah komuniti nomad yang dikenali sebagai Xiongnu. Identiti etnik mereka masih diperbahaskan dengan hangat. Namun, ilmuwan sepakat mengatakan bahawa Xiongnu merupakan sebuah puak yang begitu kuat sampaikan dianggap sebagai ancaman besar buat Cina.

Pada hakikatnya, se-rangan demi se-rangan yang dilancarkan oleh mereka itulah yang mendorong kerajaan-kerajaan kecil di Cina Utara untuk membina tembok penghalang, yang kemudiannya menjadi Tembok Besar Cina.

Xiongnu membentuk kesatuan puak mereka di wilayah yang pada hari ini dikenali sebagai Mongolia. Mereka dipercayai berasal daripada bangsa Mongolia melalui ranting Siberia. Pun begitu, masih diperdebatkan sama ada mereka itu beretnik Turki, Mongol, Yenisei, Tochari, Irani, Uralic, atau kacukan lain.

Sebahagian pendapat mendakwa bahawa perkataan “Xiongnu” mempunyai etimologi yang sama seperti “Hun”. Namun, pendapat ini juga dilanda bantahan yang kuat. Hanya beberapa patah perkataan sahaja daripada kebudayaan mereka – yang kebanyakannya adalah gelaran dan nama individu – masih tersimpan dalam sumber-sumber Cina.

Xiongnu dipercayai telah mengasaskan empayar mereka di bawah kepemimpinan Modu Chanyu pada sekitar tahun 209SM. Kesatuan politik ini membenarkan mereka untuk membina bala tentera yang lebih kuat dengan koordinasi strategik yang lebih berkesan. Hal ini sekaligus menjadikan mereka sebuah kekuatan yang lebih digeruni.

Mereka banyak mengadaptasi kebudayaan Cina – mereka bercucuk tanam menggunakan teknik Cina, membina rumah bergaya-Cina, dan memakai pakaian sutera sama seperti masyarakat Cina. Xiongnu menyembah matahari, bulan, langit, bumi dan nenek-moyang. Kesatuan Xiongnu ini terdiri dari sejumlah puak seperti Chubei, Huyan, Lan, Luandi, Qiulin dan Suibu.

Xiongnu mempunyai sistem hierarki yang tersusun. Para pemimpin sesudah Modu Chanyu kemudiannya membentuk sistem politik berkembar, dengan kewujudan cabang kanan dan kiri. Pemerintah Xiongnu yang paling ulung digelari sebagai “Chanyu” dan ia setaraf dengan “Anak Tuhan” (maharaja) di Cina. Di bawah Chanyu pula terdapat ‘Raja Bijaksana dari Cabang Kiri dan Kanan”.

Kemudian, mereka disusuli oleh kelas guli (raja-raja atau tengku), komander tentera, gabenor, dunghu, gudu. Tepat di bawah mereka pula adalah kelas komander yang memimpin sekumpulan individu yang terdiri dari seramai 1000, 100 atau 10 orang. Apabila seorang Chanyu mangkat, kuasa akan diserahkan kepada putera atau adiknya jika Chanyu itu tidak mempunyai putera yang cukup umur.

Walaupun telah berlangsung sejumlah pertembungan antara Xiongnu dan Empayar Han, hanya pada tahun 129SM barulah berlaku sebuah pe-rang besar antara dua seteru itu. Pada waktu itu, Maharaja Han berhasrat untuk membentuk pakatan dengan Yuezhi untuk memerangi Xiongnu. Namun, cubaan pakatan tersebut tidak berhasil.

Kemudian, Cina menghantar 40 000 orang tentera kavalri untuk menyerang Xiongnu. Pepe-rangan tersebut berlangsung sukar buat Han kerana mereka menghadapi kepayahan dalam menghantar bekalan makanan dan persenjataan melalui jalan yang jauh. Malahan, mereka juga kekurangan bahan bakar yang diperlukan untuk menghadapi cuaca yang buruk di Xiongnu. Walau bagaimanapun, Cina meraih kemenangan ke atas Xiongnu sekaligus membuatkan kekuatan nomad itu melemah dan tidak stabil.

Pada rentang waktu antara tahun 60 hingga 53SM, empayar Xiongnu berhadapan dengan pe-rang saudara. Menjelang kemangkatan Chanyu ke-12, seorang cucu daripada sepupunya yang dikenali sebagai Woyanqudi mengambil alih tampuk pemerintahan. Hal ini dilihat sebagai perampasan kuasa justeru membawa kepada persengketaan. Terdapat sebahagian daripada mereka yang menyokong Woyanqudi. Namun, beliau kemudiannya melarikan diri dan membu-nuh diri.

Memandangkan jalur pewaris takhta sudah mengalami pembaharuan dan kecelaruan, maka berlaku percanggahan pendapat berkenaan pewaris sebenar gelaran Chanyu ke-14. Pihak yang menyokong Woyanqudi berkeras mahu menaikkan adiknya, Tuqi sebagai Chanyu pada tahun 58SM.

Pada tahun berikutnya, terdapat tiga orang lain yang mendakwa diri sebagai Chanyu. Keadaan ini membawa kepada pertelagahan yang berpanjangan. Tuqi ditewaskan oleh Huhanye dan kemudian muncul pula dua orang yang lain mengaku diri sebagai pewaris takhta – iaitu abang Huhanye yang bernama Zhizhi dan Runzhen.

Runzhen kemudian dibu-nuh oleh Zhizhi pada tahun 54SM sekaligus kini hanya tinggal beliau dan Huhanye sahaja yang masih tinggal sebagai pencabar takhta. Kuasa Zhizhi terus berkembang sementara Huhanye pula kemudiannya menyerah kepada China. Sesudah itu, keadaan berbolak-balik secara berterusan di antara Xiongnu dan Dinasti Han selama bertahun-tahun dengan berlakunya sejumlah pertempuran.

Setelah berlangsungnya Pertempuran Ikh Bayan pada tahun 89M, Xiongnu Utara diusir jauh ke Mongolia dan Xiongnu Selatan pula menjadi sebahagian daripada Han-China. Sebahagian pendapat meyakini bahawa Xiongnu Utara kemudiannya bergerak ke barat dan bergabung di bawah kepemimpinan Attila dan mengambil nama baru sebagai ‘Hun’.

Empayar Xiongnu dikenali sebagai sebuah kuasa yang sangat mengancam pada masa-masa perdananya. Tembok benteng yang pada mulanya dibina dengan tujuan untuk mengekang se-rangan Xiongnu sendiri kemudiannya berubah menjadi Tembok Besar Cina. Hal ini memanifestasikan besarnya pengaruh dan kekuatan Xiongnu – sebuah komuniti nomad yang memainkan peranan penting dalam sejarah Mongolia dan Cina.

TERJEMAHAN:

M R Reese. (20 Oktober 2014). The great and powerful Xiongnu. Ancient Origins. https://www.ancient-origins.net/myths-legends-asia/great-and-powerful-xiongnu-002234


Dinasti Paling Mengasyikkan Dalam Sejarah Mesir Purba

Kerajaan Lama merupakan nama yang digunakan bagi merujuk kepada suatu zaman dalam sejarah Mesir purba yang bermula dari kurun ke-27 hingga kurun ke-22 Sebelum Masihi. Zaman ini dimulakan oleh Dinasti Ketiga dan berakhir pada era Dinasti Keenam.

Namun, Dinasti Ketujuh dan Kelapan kadangkala turut dianggap sebagai sebahagian daripada Kerajaan Lama. Zaman ini didahului oleh Zaman Dinasti Awal dan disusuli oleh Zaman Pertengahan Awal.

Zaman Kerajaan Lama paling menonjol dengan piramid-piramid yang dibangunkan pada tempoh itu, justeru turut meraihkannya nama lain, iaitu ‘Zaman Pembina-Pembina Piramid’. Apapun, piramid bukanlah satu-satunya sumbangan Zaman Kerajaan Lama pada sejarah Mesir purba. Banyak amalan dan konsep kehidupan mereka bertahan hingga ke zaman-zaman yang lebih terkemudian.

KERAJAAN LAMA

Istilah ‘Kerajaan Lama’ tidak pernah digunakan oleh masyarakat Mesir purba sendiri. Pada hakikatnya, istilah ini hanya diperkenalkan oleh sejarahwan pada kurun ke-19. Pengistilahan ini mencerminkan pandangan yang diterima secara meluas dalam kalangan ilmuwan pada masa itu, iaitu sejarah Mesir purba boleh dibahagikan mengikut zaman-zaman yang berbeza. Pembahagian antara zaman Kerajaan Lama dan zaman Dinasti Awal adalah berteraskan pada perbezaan seni bina dan impak yang diberikan oleh binaan-binaan monumental kepada masyarakat dan ekonomi Mesir purba.

Jika dilihat daripada sudut lain pula, kita dapat melihat bahawa firaun terakhir zaman Dinasti Awal dan dua firaun pertama dari zaman Kerajaan Lama masing-masing mempunyai kaitan dengan Ratu Nimaathap. Semasa era Khasekhemwy si raja terakhir zaman Dinasti Awal, Ratu Nimaathap disebut sebagai ‘Ibu Bagi Anak Raja’, dan menyandang gelaran ‘Ibu Bagi Raja Mesir Hulu dan Hilir’ pada era Djoser si raja pertama zaman Kerajaan Lama. Dalam kata-kata lain, ratu ini mungkin merupakan isteri kepada Khasekhemwu dan ibu kepada Djoser.

DJOSER DAN KELAHIRAN PIRAMID-PIRAMID DI MESIR

Walaupun Djoser tidaklah dianggap sebagai firaun pertama bagi Dinasti Ketiga, tanpa dapat dinafikan beliau adalah firaun yang paling masyhur bagi dinasti tersebut. Djoser (atau dikenali sebagai Netjerikhet di zamannya) memerintah Mesir pada tahun 2667 hingga 2648 SM.

Takhta Mesir itu mungkin diwarisi daripada Sanakht, pemerintah pertama Dinasti Ketiga yang juga mungkin merupakan abang Djoser. Kalau bukan kerana inovasi teknologi pada seni bina di zamannya, Djoser mungkin akan hidup sebagai satu figura sejarah yang kabur, sama seperti pemerintah-pemerintah Dinasti Ketiga yang lain.

Djoser bertanggungjawab melaksanakan projek pembinaan struktur batu monumental terawal di Mesir – iaitu kompleks permakaman Djoser di Saqqara. Kompleks ini dibina menggunakan batu dan bukannya bata lumpur yang menjadi kelaziman pada era sebelum Djoser. Peralihan daripada penggunaan bata lumpur kepada batu ini tidak seharusnya dikreditkan kepada Djoser sahaja, tetapi juga kepada Imhotep si wazir firaun merangkap seorang arkitek dan tabib yang cekap.

Bahagian penting bagi kompleks permakaman Djoser ialah Piramid Bertingkat (atau turut dikenali sebagai Piramid Djoser), piramid pertama Mesir. Piramid ini pada asalnya merupakan sebuah makam mastaba, iaitu binaan yang lazim dibangunkan pada zaman Dinasti Awal. Makam jenis ini merupakan berbentuk segi empat tepat dan berbumbung rata, dengan setiap sisi cerunnya melengkung ke dalam. Dalam kata-kata lain, Piramid Bertingkat merupakan enam mastaba berlainan saiz yang ditimbunkan ke atas satu sama lain sehingga membentuk sebuah piramid yang setinggi 60 meter (196.9 kaki).

Tidak seperti mastaba-mastaba di zaman awal yang dibina menggunakan bata lumpur, Piramid Bertingkat diperbuat daripada bongkah batu kapur. Namun, bongkah-bongkah ini bersaiz kecil jika dibandingkan dengan bongkah yang digunakan pada era Dinasti Keempat. Secara keseluruhan, sebanyak 2.3 juta bongkah batu digunakan untuk membina Piramid Agung, dengan berat purata setiap bongkah adalah 2.5 tan. Tenaga manusia dan sistem yang rapi bagi membina Piramid Bertingkat dan kompleks permakaman besar ini mengisyaratkan bahawa pada era firaun Djoser, Mesir menikmati tempoh aman dan kemewahan.

SNEFRU DAN TIGA BUAH PIRAMIDNYA

Walaupun pembinaan piramid Mesir purba dimulakan oleh Djoser, piramid dalam bentuknya yang sebenar hanya wujud pada era Dinasti Keempat. Pemerintah pertama bagi dinasti ini ialah Snefru, yang dipercayai meraih kuasa setelah berkahwin dengan puteri firaun. Sama seperti Djoser, nama Snefru juga dikenang sebagai seorang pembina piramid. Namun, bilangan piramid yang dibina oleh Snefru bukan sebuah, tetapi tiga buah yang kesemuanya terletak di Dahshur.

Piramid pertama beliau ialah Piramid Meidum, yang pada mulanya dibina sebagai sebuah piramid bertingkat. Ketika piramid ini hampir siap, Snefru memerintahkan agar tingkat-tingkat piramid itu dipadatkan dengan batu dan seluruh strukturnya pula diselaputi dengan batu kapur, sekaligus membentuk piramid sebenar Mesir yang pertama. Namun, Piramid Meidum tidak stabil dan laisan luarnya yang lebih berat berbanding lapisan dalam mula menggelongsor jatuh. Struktur yang tinggal pada hari ini hanyalah teras tiga tingkat berbentuk petak.

Piramid seterusnya yang dibina ialah Piramid Bengkok. Struktur ini dianggap sebagai piramid pertama yang direka sebagai piramid sebenar sejak awal pembinaannya. Piramid ini kelihatan bengkok akibat perubahan darjah sudut sisi-sisinya sewaktu ia dibina. Pada mulanya, sisi-sisi Piramid Bengkok melengkung-condong pada sudut 60 darjah. Namun, darjah kecondongan ini dikurangkan kepada 55 darjah setelah menyedari kesilapan pada ukuran asal.

Sebagai susulan, tapak piramid perlu dibesarkan dan lapisan luar pula ditambah. Namun, perubahan ini masih belum mencukupi. Ketika pembinaan piramid mencapai ketinggian 45 meter (147.6 meter), jurubina sekali lagi menyedari kesilapan dalam membuat ukuran. Bagi mengelakkan struktur ini runtuh, mereka pun terpaksa mengurangkan beban pada bahagian bawah piramid di mana darjah kecondongan sekali lagi dikurangkan kepada 43 darjah.

Pengalaman membina dua buah piramid Snefru ini dimanfaatkan dengan sebaiknya oleh jurubina Snefru dan dalam projek yang ketiga, mereka berjaya melakukannya dengan tepat. Piramid Merah, atau juga dikenali sebagai Piramid Utara, merupakan piramid ketiga yang dibina oleh Snefru.

Dengan ketinggiannya yang mencecah 105 meter (344.5 kaki), Piramid Merah merupakan piramid yang paling tinggi binaan Snefru. Ia juga merupakan piramid sebenar pertama yang dibina dengan jaya oleh masyarakat Mesir purba.

Piramid Merah meraih namanya daripada rona merah pada batu kapur yang digunakan bagi pembinaan bahagian terasnya. Namun apabila piramid ini siap dibina, ia diselaputi dengan batu kapur putih.

Walaupun kebanyakan selongsongnya telah pun hilang, sebahagian daripadanya masih terselamat dan kepingan-kepingan yang tinggal ini berupaya memberikan maklumat lanjut berkenaan piramid tersebut. Beberapa batu selongsong daripada piramid ini dihantar ke makmal untuk menjalani ujian pentarikhan dan melalui hasil yang diraih, ahli-ahli arkeologi dapat menganggarkan bahawa piramid ini disiapkan dalam tempoh kira-kira 17 tahun.

Walaupun Piramid Merah merupakan piramid tertinggi di antara ketiga-tiga piramid Snefru, ia hanyalah piramid ketiga tertinggi di antara kesemua piramid Mesir purba. Tentunya, keadaan ini banyak dipengaruhi oleh faktor kecondongannya, iaitu pada 43 darjah. Sebagai perbandingan, darjah kecondongan Piramid Agung yang merupakan piramid tertinggi Mesir purba (147 meter) adalah 51 darjah.

KEMUNCAK PEMBINAAN PIRAMID

Piramid Agung terletak di kompleks piramid Giza dan ia dibina oleh Khufu, pemerintah yang menggantikan Snefru merangkap firaun kedua bagi Dinasti Keempat. Tambah menarik, nama Khufu ada disebutkan oleh Herodotus dalam The Histories.

Menurut sejarahwan Yunani itu, Khufu yang dikenali dalam kalangan masyarakat Yunani sebagai Cheops, merupakan seorang pemerintah kuku besi. Dakwanya, Khufu “menutup kesemua rumah perlindungan, menghalang masyarakat umum melakukan sembah korban, dan memerintahkan agar seluruh rakyat Mesir mencurah khidmat padanya.”

Dalam Papirus Westcar (ditulis pada zaman Hyksos, namun ia hanya menyebut semula kisah yang mungkin ditulis pada Zaman Kerajaan Tengah) pula, Khufu disifatkan secara lebih positif. Lembaran ini memerincikan beliau sebagai seorang pemerintah yang bijak, dermawan, dan gemar mencari ilmu.

Walau apa pun jua keadaannya, Dinasti Keempat dianggap sebagai zaman kemuncak pembinaan piramid. Selain tiga buah piramid Snefru dan Piramid Agung Khufu, piramid-piramid Khafre dan Menkaure juga dibina pada zaman ini. Salah satu faktor yang menyumbang kepada kepesatan ini adalah kukuhnya pemerintahan pusat pada waktu itu. Firaun-firaun dari dinasti ini berusaha seupaya mungkin bagi meneguhkan kedudukan mereka.

Antara pendekatan yang diambil adalah pemberian estes atau pemilikan tanah kepada para pegawai tinggi di seluruh Mesir. Tindakan ini bertujuan untuk mengelak dari terbentuknya pengaruh penguasa-penguasa tempatan. Pada masa yang sama, pengeksploitasian tanah secara intensif turut dapat digalakkan.

Selain faktor ini, Mesir juga sedang menikmati tempoh kestabilan dan keamanan politik yang agak panjang pada waktu itu. Mereka sama sekali tidak menerima ancaman serius oleh kuasa-kuasa luar. Firaun-firaun yang memerintah pula memegang kuasa mutlak. Dalam kata-kata lain, keadaan ini membolehkan sumber kekayaan mahupun tenaga manusia dikerahkan bagi melaksanakan projek pembinaan piramid.

Tujuan pembinaan sesebuah piramid itu sendiri tidak sekadar terhenti di situ (meneguhkan kedudukan firaun). Secara umum, piramid turut berfungsi sebagai pusat kultus bagi firaun-firaun yang telah meninggal dunia. Tradisi penyemadian kerabat diraja menuntut agar si mati dibekalkan dengan barang-barang keperluan bagi menempuh kehidupan sesudah mati, dan tradisi ini perlu dilakukan secara terus-menerus.

Sebagai contoh, kultus penyemadian Khufu terus diamalkan sehingga era Dinasti Ke-26. Secara tidak langsung, kultus atau tradisi sebegini turut menjadi mata pencarian buat sesetengah pihak, khususnya yang terlibat dalam tradisi berkenaan.

Kebanyakan barang ritual dan sembah korban yang diberikan tidak ditinggalkan begitu sahaja di altar atau meja korban. Sebaliknya, ia digunakan oleh para pendeta yang melaksanakan upacara tersebut atau jika tidak, diagihkan secara lebih meluas.

Walaupun pembinaan piramid tidak lagi menjadi satu agenda penting selepas berakhirnya Zaman Kerajaan Lama, konsep dan tradisi penyemadian kerabat diraja ini masih terus dipertahankan. Amalannya terus berlanjutan sehingga ke zaman-zaman terkemudian.

DINASTI KELIMA DAN PERUBAHAN SIGNIFIKAN DALAM TRADISI PEMBINAAN PIRAMID

Kemewahan dan kesenangan pada era Dinasti Keempat tidak berpanjangan. Era ini berakhir sekitar 2494SM dan digantikan oleh Dinasti Kelima. Beberapa perubahan ketara dapat dikesan sesudah memasuki era Dinasti Kelima ini. Sebagai contoh, piramid-piramid yang dibina pada era ini jauh lebih kecil dan tidak kukuh jika dibandingkan dengan piramid-piramid binaan Dinasti Keempat.

Piramid Userkaf (pengasas Dinasti Kelima) di Saqqara, misalnya, hanya memiliki ketinggian kira-kira 48 meter (157.5 kaki) dan pada hari ini, kebanyakan strukturnya hanya tinggal puing-puing runtuhan sahaja. Salah satu faktor perubahan ini adalah kekayaan pemerintah yang menyusut dengan ketara. Keadaan ini mungkin boleh dikaitkan dengan menyusutnya kuasa mutlak yang dipegang oleh firaun, di mana hal ini merupakan satu lagi perbezaan signifikan antara era Dinasti Keempat dan Dinasti Kelima. Firaun-firaun Dinasti Kelima perlu bersaing dengan dewa Ra (atau lebih tepat, pendeta-pendeta yang berkhidmat untuk dewa Ra).

Ra muncul sebagai dewa penting pada era Dinasti Keempat. Sejak era Djedefra si pengganti Khufu, firaun-firaun Dinasti Keempat mula memakai gelaran ‘Putera Ra’. Walau bagaimanapun, hanya pada era Dinasti Kelima barulah kultus dewa Ra mencapai kemuncaknya. Firaun-firaun dari dinasti ini membina banyak kuil matahari untuk dewa berkenaan, yang sebahagiannya dihiasi dengan begitu mewah. Lantaran itu, pendeta-pendeta Ra pun meraih pengaruh yang besar di Mesir.

Kuasa firaun semakin dihakis oleh para pegawai tinggi. Berbeza dengan era Dinasti Keempat, para pegawai tinggi pada zaman Dinasti Kelima bukanlah daripada kerabat firaun sendiri. Dalam kata-kata lain, kuasa pemerintahan secara bertahap hilang dari tangan keluarga firaun dan jatuh ke tangan para nomarki, iaitu gabenor-gabenor wilayah.

BERAKHIRNYA ZAMAN KERAJAAN LAMA DAN LEGASINYA

Firaun terakhir bagi Zaman Kerajaan Lama yang dianggap signifikan ialah Pepi II, iaitu pemerintah kedua terakhir bagi Dinasti Keenam. Beliau menaiki takhta pada usia enam tahun, sekitar tahun 2278SM dan menurut sumber tradisi, memerintah selama 94 tahun. Piramid Pepi di Saqqara merupakan piramid Dinasti Kelima dan Dinasti Keenam yang paling besar, walau saiznya agak kerdil jika dibandingkan dengan piramid-piramid dari Dinasti Keempat. Piramid Pepi juga merupakan projek pembinaan monumental terakhir di Zaman Kerajaan Lama.

Walaupun pemerintahan Pepi berlangsung panjang, jelas sekali Mesir mengalami era kemunduran. Kerajaan Lama tumbang tidak lama sesudah kemangkatan Pepi. Firaun terakhir bagi Dinasti Keenam ialah Nitiqret, sementara nama kebanyakan firaun bagi Dinasti Ketujuh dan Kelapan hilang dari sejarah.

Kejatuhan Kerajaan Lama berpunca daripada beberapa faktor, termasuklah akibat hilangnya kuasa pusat, meningkatnya pengaruh nomarki, dan meningkatnya tekanan dan serangan kaum Nubia di selatan.

Tanpa dapat dinafikan, Kerajaan Lama merupakan zaman yang cukup mengagumkan dalam sejarah Mesir purba. Nama ‘Zaman Pembina-Pembina Piramid’ yang turut diberikan kepadanya juga dikira amat sesuai. Walau bagaimanapun, jatuhnya Kerajaan Lama ini bukanlah penamat bagi tamadun Mesir Purba.

Walaupun Zaman Pertengahan Awal yang menyusuli Zaman Kerajaan Lama sering dianggap sebagai zaman kemunduran, ia tetap mempunyai pencapaian yang tersendiri. Tambahan lagi, sejumlah tradisi dan idea dari Kerajaan Lama tidak luput dari sejarah, sebaliknya terus dikekalkan oleh para pemerintah dari dinasti-dinasti terkemudian.

TERJEMAHAN:

Wu Mingren. (22 Mei 2020). The Old Kingdom of Egypt – Dynasties That Changed the World. Ancient Origins. https://www.ancient-origins.net/history-ancient-traditions/old-kingdom-0013753


Periuk Kera Dan Tradisi Lemang

Sudah beberapa kali tular isu berkenaan makanan tradisi lemang periuk kera, dan tumbuhan yang digunakan dalam pembuatannya.

Isu yang terbaru berbangkit ialah, bagaimana tumbuhan ini (periuk kera), menjadi ‘tandas’ semulajadi kepada haiwan seperti tupai (tree shrew) dan juga kelawar.

Menurut hantaran-hantaran berbentuk informasi dari beberapa halaman facebook yang agak terkenal, populasi periuk kera (umum) dikatakan menjadi terancam, kerana ia telah rakus diambil untuk dijadikan bahan eksotik dalam pembuatan makanan tradisional yakni lemang periuk kera tersebut.

Selain itu, halaman-halaman facebook tersebut turut mendedahkan bagaimana tumbuhan ini menjadi tandas semulajadi kepada beberapa jenis haiwan. Membuatkan orang ramai berasa geli dan mual serta mula ragu-ragu akan kebersihannya.

Walau bagaimanapun, kenyataan ini segera disanggah oleh salah seorang pengusaha lemang periuk kera (dah tentu la kan). Beliau lantas mendedahkan bahawa, periuk kera yang digunakan dalam pembuatan lemang adalah periuk kera dari spesies Nepenthes ampullaria sahaja kerana kulit yang lebih nipis, bersih (berdiet dutrivor) dan dikategorikan sebagai tidak terancam (dalam senarai IUCN Redlist).

Pertama sekali, anda perlu tahu bahawa terdapat beberapa spesies periuk kera berdiet karnivor dari genera (Nepenthes), mempunyai hubungan mutualistik / mutualisme dengan tree shrew (tupai) dan juga kelawar.

Tupai dan kelawar akan memakan nektar yang dihasilkan oleh kelenjar (gland) periuk kera. Dan pada masa yang sama, haiwan tersebut akan berak ke dalam periuk kera. Najis-najis dari tupai dan kelawar, akan menimbulkan bau-bauan busuk, seterusnya membantu periuk kera itu tadi menarik perhatian serangga (kebiasaannya), dan haiwan2 kecil lain. Sekiranya serangga atau haiwan kecil, masuk ke dalam dan terperangkap, periuk kera akan menghadamnya untuk dijadikan nutrien.

TETAPI… seperti yang telah dijelaskan oleh saudara pengusaha itu tadi, pengusaha lemang periuk kera hanya menggunakan periuk kera dari spesies Nepenthes ampullaria.

Kalau diperhatikan, morfologi Nepenthes ampullaria juga sangat berbeza berbanding periuk kera Nepenthes berdiet karnivor seperti N. lowii, N. rajah dan N. macrophylla. Yang mana bentuknya “compliment” bentuk atau tubuh badan tree shrew. Bermaksud ia lebih panjang dan tebal kulitnya.

Perlu diketahui bahawa periuk kera dari spesies Nepenthes ampullaria ini sebenarnya sangat istimewa. Kerana tumbuhan ini telah berevolusi dan beradaptasi dengan mendadak, iaitu mengubah cara pemakanannya daripada berdiet karnivor (haiwan /serangga), kepada berdiet detrivor( dedaun hutan gugur).

Adaptasi ini juga menyebabkan Nepenthes ampullaria kini tidak memiliki ciri-ciri yang dimiliki oleh periuk kera karnivor seperti berikut.

1. Tidak lagi mempunyai kelenjar untuk menghasilkan nektar. Sehubungan dengan itu, tiada lagi sebab untuk haiwan seperti tupai dan kelawar untuk pergi dan berak ke dalamnya. Atau dalam erti kata lain, menjadi tandas semulajadi.

2. Tiada lagi “waxy zone”. Suatu zon atau bahagian licin di dalam periuk kera itu, untuk mengelakkan serangga dan haiwan kecil keluar daripada periuk.

3. Tiada lagi cecair penghadaman yang likat & cecair penghadaman yang rendah pH nya. Kerana periuk kera kini tidak lagi perlu menghadam exoskeleton serangga, dan tulang haiwan kecil.

Saya kurang bersetuju sekiranya secara tiba-tiba pengharaman penggunaan periuk kera ini dikuatkuasakan serta merta.

Adalah lebih baik jika pihak berwajib, memberi tunjuk ajar kepada pengusaha / penjual,untuk mendapatkan bekalan tumbuhan periuk kera dengan cara yang lebih “sustainable”. Tanpa menjejaskan populasi periuk kera, dan secara langsung dapat menjaga kestabilan ekosistem flora dan fauna negara serta taraf ekonomi masyarakat (pengusaha) juga tidak terkesan.

RUJUKAN:

Clarke, C.M. 2001. Nepenthes of Sumatra and Peninsular Malaysia. Natural History Publications (Borneo), Kota Kinabalu.

Plant Signaling & Behavior. Adaptive Radiation WIth Regard to Nutrient Sequestration Strategies in the Carnivorous Plants of the Genus Nepenthes by Andrej Pavlovič.

Pavlovič A, Slov´kov´ Lč, Šantrůček J. Nutritional benefit from leaf litter utilization in the pitcher plant Nepenthes ampullariaPlant Cell Environ201134186573 doi: 10.1111/j.1365-3040.2011.02382.x.


Ada Apa Pada ASMR?

Video ASMR adalah video yang menggunakan suara rendah dan bunyi-bunyian seperti gesekan, bunyi benda patah, bunyi menggaru dan bunyi ketukan.

Ia bertujuan untok memberi ketenangan terhadap penontonnya.

Setiap orang yang membuat video ini akan bercakap dengan suara berbisik dan ‘berbual’ dengan penonton dengan nada suara yang sangat rendah.

Selain itu, orang yang melakukan video ASMR ini akan melakukan bunyi-bunyi yang menenangkan seperti mengetuk-ngetuk meja dengan perlahan, mengibas-ngibas kertas, menggosok tangan dengan perlahan dan meniup mulutnya dengan lembut.

Video-video ASMR telah menjadi fenomena di Amerika Syarikat kerana video-video mereka banyak membantu golongan insomnia (susah nak tidur malam) dan meredakan stress.

Hal ini disebabkan video-video ASMR ini dibuat dengan nada yang sangat rendah dan menjadikan setiap pendengar berasa tenang. Suara vlogger yang mengendalikan video itu berkesan untok memperlahankan degupan jantung dan membuat penonton tidur dengan tenang.

ASMR atau namanya Autonomous Sensory Meridian Response merupakan satu teknik untok merangsang telinga dan otak untok menenangkan seluruh organ badan termasuklah jantung.

Menurut laman web ASMR University, pendekatan ASMR ini ditemui sejak tahun 2007, di mana ia bermula daripada perbincangan forum disteadyhealth.com.

Kemudian, pada tahun 2009, sebuah chanel di Youtube telah dicipta iaitu Whisperinglife untok mengeluarkan video-video ASMR. Namun, identiti si pembuat video tidak diketahui, dan tidak ada seorang vlogger utama di dalam video-video mereka.

Jennifer Allen, merupakan salah seorang orang kuat dan orang yang bertanggungjawab mencipta terma Autonomous Sensory Meridian Response. Beliau telah menyebarkan tentang teknik-teknik ASMR melalui forum, ceramah dan membuat group khas untok mengumpulkan peminat-peminat ASMR.

Kemudian tahun 2012, satu laman web khas untok video-video ASMR telah dicipta iaituwhisperhub.co.uk dan ianya laman web ASMR pertama yang dicipta.

Perlahan-lahan, tahun demi tahun, orang ramai mula membuka channel ASMR di Youtube.

GentleWhispering, HeatherFeather, Amaldz merupakan antara vloggers yang membuat video-video ASMR di saat video ASMR semakin pesat dan diterima ramai.

Kini, terlalu banyak video ASMR di Youtube, kerana ia merupakan satu kerja yang amat mudah iaitu berbisik dan buat orang tenang.

Kebanyakannya vlogger ASMR ini adalah wanita. Lebih tepat lagi, wanita yang cantik. Menjadi wanita dan cantik merupakan syarat utama untok berjaya dalam ASMR.

Kalau muka kau macam jenis tongkang pecah, jambang tak sikat, gigi kuning, suara garau, lepas tu buat suara berbisik, tu namanya buat video seram..

Secara peribadi, vlogger ASMR yang paling aku minati adalah Darling. Nama sebenarnya Taylor Darling yang berasal dari Florida, Amerika Syarikat. Wajahnya yang manis, suaranya yang lembut dan pengisian ASMR menjadikan dia antara vlogger ASMR paling diminati orang buat masa ini.

Di Malaysia, ASMR masih asing lagi bagi kebanyakan orang. Ada yang tahu tu, tahulah,tapi ia tak menjadi fenomena.

Malah, tak ramai lagi vlogger Malaysia yang buat video ASMR. Antara vlogger ASMR yang wujud dari Malaysia ialah Clareee, Riolu dan Lychee.

Kemungkinan dalam beberapa bulan lagi, ASMR ini akan menjadi fenomena pula di Malaysia.

Bagi siapa-siapa yang nak cuba hayati pengalaman ASMR, boleh cuba-cuba dengarnya di Youtube sebelum tidur. Lebih sedap kalau mendengarnya menggunakan earphone.

Tapi yelah, bagi Muslim, dengar alunan Quran itulah cara terbaik untok menenangkan hati.


Kewujudan Legion Rom Sejauh Di Peradaban China

Sejarah Rom dan China merupakan sejarah yang mengasyikkan. Kita para pencandu sejarah tentunya akan segar bugar apabila membaca, mendengar, atau menonton apa-apa artikel, syarahan mahupun dokumentari yang membahaskan tentang dua empayar agung dalam sejarah ini. Tetapi, apakah dua empayar yang pernah sezaman mencipta kegemilangan ini pernah bertembung antara satu sama lain?

Menurut seorang professor sejarah China, Homer Dubs dari Universiti Oxford pada tahun 1950 pernah mencadangkan teori yang lebih kurang sama, mengenai kewujudan legion Rom jauh di peradaban di China. Menarik bukan? Salah satu unit ketenteraan Rom yang terkenal itu, boleh wujud di Timur, sejauh di China? Apa sebenarnya yang terjadi? Bagaimana mereka boleh sesat jauh beribu batu dari tanah asal mereka?

Ia bermula pada Pertempuran Carrahe, ketika 53 SM, di antara Rom dan sebuah empayar di Parsi iaitu Parthia. Dalam pertempuran itu, orang paling kaya di Rom iaitu Marcus Licinius Crassus membawa lebih kurang 7 legion Rom yang berjumlah dalam 50, 000 orang melawan 10, 000 orang tentera berkuda Parthia yang dipimpin oleh seorang jeneral perang bernama Surena. Dalam pertempuran ini, dicatatkan antara pertempuran paling membinasakan buat Rom apabila 20, 000 orang terbunuh manakala 10, 000 orang tentera Rom lagi menjadi tawanan perang. Empayar Parthia mempunyai tabiat untuk meletakkan setiap tawanan perang mereka sebagai tentera yang menjaga perbatasan empayar mereka.

Dalam hal ini, Homer Dubs dari Oxford mengatakan bahawa tawanan perang Rom ini diletakkan di salah sebuah pekan di perbatasan di Kazahkhstan dan perbatasan Kyrgyzstan iaitu Taraz. Di sini, dalam Pertempuran Zhizhi ketika Dinasti Han China ketika itu sedang melakukan ekpansi perluasan empayar mereka, telah bertembung dengan legion Rom. Dicatatkan ketika itu bahawa tentera China bertembung dengan sebuah tentera yang menggunakan formasi sisik ikan, yang ditafsirkan oleh Dubs sebagai formasi Roman Testudo. Formasi ini melibatkan pahlawan Rom membentuk perlindungan dengan perisai mereka, di segala bahagian yang mampu, melindungi mereka dari hujan panah dan juga hayunan pedang. Catatan ini masih jelas dalam biografi Chen Tang (salah seorang jeneral agung China dalam sejarah) yang ditulis oleh sejarawan purba China bernama Ban Gu.

China ketika itu kagum dengan kebolehan tentera Legion tersebut, lantas mereka terus diletakkan di salah satu kota perbatasan China bernama Liqian yang namanya dihipotesiskan dari pelat China menyebut Legion. Mereka yang dibawa ke Liqian ini dikenali menggunakan teknologi berasal dari sekitar Mediterranean. Hari ini, penduduk di sekitar Liqian ini mempunyai ciri-ciri yang jarang ditemui pada orang Asia seperti purata ketinggian yang lebih tinggi dari masyarakat Asia berserta dengan mata biru, hidung mancung, kulit berjeragat dan sebagainya. Ujian DNA yang dilakukan ke atas mereka membongkarkan bahawa 50 peratus DNA mereka adalah 50 peratus terdapat keturunan Causasian. Penduduk di Liqian juga mempunyai kebudayaan yang boleh dikaitkan dengan kebudayaan Rom itu sendiri seperti ketakjuban mereka pada lembu yang merupakan haiwan yang cukup dipuja dalam kalangan Legion Rom itu sendiri.

Lagipun memang Dinasti Han menyedari kewujudan Empayar Rom. Begitu juga dengan Empayar Rom yang mengetahui kewujudan sebuah empayar agung di Timur empayarnya ketika itu. Pada tahun 97 Masihi, Dinasti Han pernah menghantar delegasi utusan yang diketuai oleh Kan Ying. Delegasi ini tiba di Empayar Parthia namun mereka ditipu oleh Parthia yang mengatakan perjalanan untuk ke Rom dari Parthia mengambil jangkamasa sehingga 2 tahun perjalanan, padahal Parthia dan Rom tidaklah sejauh yang disangka. Parthia dalam isu ini, agak tamat kerana empayar mereka mendapat manfaat sebagai orang tengah antara Rom dan China, dan tidak mahu agar peluang perdagangan mereka ini menganggu kedudukan dan kekayaan mereka. Pada tahun 166 Masihi, delegasi Rom pula sampai ke China di Luoyang yang diketuai oleh Marcus Aurelius.

Hari ini, teori yang dilahirkan oleh Dubs ini menerima pelbagai reaksi. Ada sejarawan menolak teori ini sehinggalah mereka sendiri menemui artifak Rom di Liqian. Ada pula yang mencadangkan bahawa keturunan 50 peratus dna Causassians dalam penduduk Liqian itu sendiri adalah kerana kedudukan Liqian terletak di laluan Sutera, dan kemungkinan besar pedagang dari Eropah yang berkahwin dengan penduduk tempatan. Ada juga mengatakan di Liqian itu bukanlah tentera Rom, tetapi keturunan tentera Alexander The Great yang lebih awal dari Legion Rom.

Rujukan:

William Mclaughlin (2015) Romans in China: The Lost Legions of Carrhae. WarHistoryOnline.

Angelo Paratico (2013) A Roman Legion Lost in China. Beyond Thirty Nine

Nick Squires (2010) Chinese villagers ‘descended from Roman soldiers’. The Telegraph


Tandas Coronavirus Challenge Yang Sangat Bangang

Hari ni muncul virus baru iaitu Coronavirus Challenge (dia seorang ja yang buat challenge ni). Ciapan video seorang perempuan menjilat tandas duduk. Caption pada videonya itu menyuruh pekerja pembersihan pesawat melakukan pembersihan dengan betul.

Logiknya, tandas bersih, orang lain boleh jilat sama

Entah apa bangang yang merasuknya hingga melakukan sebegitu.

Tandas ni adalah satu tempat yang tidak mungkin bebas dari bakteria dan kuman. Setiap inci tandas dipenuhi dengan bakteria dan kuman, cuma yang membezakan ialah membawa mudarat atau tidak. Kuman ini juga mempunyai cara tertentu untuk menyerap masuk ke dalam tubuh manusia.

Antara bakteria berbahaya yang terdapat pada tandas ialah:

Bakteria E. coli ini terkandung dalam najis manusia dan haiwan. Ia boleh menyebabkan cirit-birit, hingga paling kritikal menyebabkan jangkitan saluran kencing, penyakit pernafasan dan pneumonia, dan penyakit lain.

Shigellosis adalah penyakit berjangkit yang disebabkan oleh sekumpulan bakteria yang dikenali sebagai Shigella. Kebanyakan pesakit yang dijangkiti Shigella mengalami cirit-birit, demam, dan kekejangan perut bermula satu atau dua hari selepas mereka terdedah kepada bakteria.

Bakteria ini tidak berbahaya pada asalnya dan berada ditubuh manusia iaitu hidung. Akan tetapi, sekiranya bakteria ini memasuki saluran darah, ianya boleh menyebabkan pneumonia, Endocarditis (jangkitan pada saluran jantung), hingga menyebabkan kegagalan jantung mengepam darah dan Osteomyelitis (jangkitan pada tulang).

Bakteria ini boleh menyebabkan salmonellosis. Antara simptom jangkitan ialah cirit birit, demam dan kekejangan perut. Bakteria ini juga terkandung dalam najis manusia dan binatang.

Ini cuma beberapa contoh bakteria yang terdapat pada tandas. Ada beratus lagi senarai bakteria yang terdapat pada tandas, berbahaya dan tidak berbahaya.

Dalam satu kajian mikrobiologi oleh Jack Gilbert, manusia membawa dan meninggalkan 50 ribu sel bakteria setiap kali mereka masuk ke dalam tandas.  Dalam satu jurnal berkaitan,92 peratus bahagian tandas mengandungi bakteria.

Anda takut nak masuk tandas selepas baca artikel ni? Jangan risau.

Kajian sama menunjukkan bakteria itu tidak membawa bahaya selagi tiada pendedahan secara terus terhadap manusia. Bakteria dalam tandas juga tidak tahan lama diluar tubuh dan pendedahan oksigen, ianya akan musnah secara semulajadi. Ada bakteria yang mampu tahan lama tetapi tidak berjangkit melalui serapan kulit.

Pastikan anda basuh tangan selepas keluar daripada tandas. Ini untuk memastikan tangan anda yang tercemar digunakan untuk makan seterusnya membawa masuk bakteria ke dalam tubuh. Tutup luka pada tubuh sebelum memasuki tandas dan cuci bahagian luka terbuka dengan dettol kalau terkena kotoran semasa dalam tandas.

Entah apa perangai manusia hingga sanggup jilat tandas. Aku rasa kalau orang Malaysia buat lagi power kot. Sebab tandas kat negara kita kebanyakan tandas cangkung, lebih umphhhh. Haha.

Pendek kata, tandas tu memang kotor. Dicuci bagaimana sekali tetapi ada sisa najis. Janganlah diikut-ikut perangai macam ni.

RUJUKAN:


Datuk Seri Hishammuddin Tun Hussein – Pewaris Kepimpinan Leluhur

Apabila berlakunya pertukaran kerajaan semasa wabak Covid melanda, beliau tidak menunggu masa yang yang lama untuk bertindak. Sesuai dengan sifat kepimpinannya yang diwarisi oleh leluhur beliau.

Datuk Seri Hishammuddin Tun Hussein bukan nama asing dalam arena politik negara dan sepanjang hampir tiga dekad. Beliau merupakan anak kepada Tun Hussein Onn, Perdana Menteri Malaysia ke-3 dan cucu kepada Onn Jaafar, pengasas UMNO dan cicit kepada Datuk Jaafar Muhammad, Menteri Besar Johor Pertama.

Beliau mendapat pendidikan awal di Sekolah St John’s Kuala Lumpur, Kolej Melayu Kuala Kangsar dan Cheltenham Boys College di United Kingdom. Selepas tamat pengajian graduan Undang-undang dari University of Wales, United Kingdom dan London School of Economics, United Kingdom itu memulakan karier pertamanya sebagai peguam dan bekerja di  dengan firma besar Malaysia yang kemudian dikenali sebagai Skrine & Co dan kemudian beliau menubuhkan sebuah firma yang dikenali sebagai Lee, Hishamuddin & Co.

Perjalanan politiknya bermula dengan menyertai UMNO cawangan Sungai Mati, Johor pada tahun 1989 sebaik tamat pengajian dan karier beliau dalam pentadbiran kerajaan Persekutuan bermula pada 1995 apabila dilantik sebagai Setiausaha Parlimen Kementerian Perdagangan Antarabangsa dan Industri.

Datuk Seri Hishammuddin kemudian dilantik menjadi Menteri penuh, iaitu Menteri Belia Dan Sukan pada tahun 1999. Beliau menyambung kejayaan program Rakan Muda apabila beliau dilantik menjadi menteri tersebut. Pada tahun 2001, Malaysia telah dipilih sebagai tuan rumah bagi Sukan SEA 2001 dan telah menjadi juara keseluruhan. Beliau juga berjaya memyediakan platform kepada atlit untuk memberikan persembahan terbaik di peringkat antarabangsa. Hasilnya, Malaysia berjaya mencatatkan keputusan terbaik semasa Sukan Asia 2002 dan mengulangi kejayaan semasa Sukan Komanwel 2002.

Pada 2004, Datuk Seri Hishammuddin dilantik menjadi Menteri Pelajaran. Semasa menjawat jawatan jawatan itu, beliau telah melakukan pelbagai transformasi. Antaranya, beliau telah memperkasakan sekolah agama di dalam pendidikan negara.

Selain itu, beliau juga telah mengembangkan Maktab Pengajian Guru dan menaiktaraf maktab tersebut kepada Institusi Pendidikan Guru. Beliau juga telah melakukan transormasi di dalam Sijil Pelajaran Malaysia agar para pelajar tidak belajar hanya sekadar untuk mendapatkan A semata-mata.  Datuk Seri Hishammuddin juga turut memulakan langkah untuk memansuhkan PPSMI bagi memartabatkan Bahasa Melayu di dalam pendidikan.

Apabila Datuk Seri Najib dilantik menjadi Perdana Menteri, beliau dilantik sebagai Menteri Dalam Negeri. Sepanjang perkhidmatannya beliau bersama-sama Kementerian Dalam Negeri, beliau telah melaksanakan pelbagai pembaharuan bagi meningkatkan lagi taraf kecekapan dari sudut perkhidmatan dan sistem oleh seluruh warga kementerian. Portal maya Kementerian Dalam Negeri juga diwujudkan atas inisiatif beliau untuk mendekatkan KDN kepada rakyat Malaysia.

Dengan adanya inisiatif baru, Polis DiRaja Malaysia yang berada dibawah seliaan Kementerian Dalam Negeri dapat melaksanakan beberapa strategi untuk memerangi jenayah. Inisiatif ini diambil dengan berpandukan Bidang Keberhasilan Utama Negara (NKRA), Program Transformasi Kerajaan (PTK) mengenai usaha mengurangkan jenayah. Usaha untuk menghapuskan jenayah ini dilakukan secara besar besaran apabila semua tenaga dan usaha difokuskan kepada kawalan dan pencegahan jenayah. Melalui inisiatif yang dijalankan kadar jenayah di Malaysia telah menurun. Datuk Seri Hishammuddin juga turut berjaya membanteras s3rangan kaum Sulu terhadap Sabah ketika 1nsiden Lahad Datu pada 2013.

Selepas PRU ke 13, Datuk Seri Hishammuddin ditukarkan ke Kementerian Pertahanan. Pada fasa ini, boleh dikatakan sebagai kemuncak kejayaan sepanjang karier politik beliau. Ketika insiden MH370 dan MH17 melanda, Datuk Seri Hishamuddin telah berjaya mengawal keadaan dan memberikan bantuan yang tidak berbelah bahagi.

Melalui usaha beliau, hubungan kuasa besar seperti China dan Amerika Syarikat dengan Malaysia bertambah kukuh. Ini ditambah lagi apabila kejayaan Kementerian Pertahanan melakukan operasi SAR bagi menyelamatkan kru USS John McCain.

Ketika banjir luar biasa melanda Pulau Pinang, Datuk Seri Hishammuddin turut menggerakkan jentera bagi menghulurkan bantuan kepada penduduk-penduduk di sana setelah Ketua Menteri Pulau Pinang pada ketika itu merayu kepada pihak kerajaan pusat kerana kerajaan negeri pada ketika itu tidak mampu lagi untuk mengawal keadaan berikut.

Apabila berlakunya pertukaran kerajaan pada tahun 2020, Datuk Seri Hishamuddin menjawat jawatan Menteri Luar Negeri. Dengan menggunakan pengalamannya sewaktu insiden MH370 dan MH17, kerajaan Malaysia melalui usaha Datuk Seri Hishammuddin berjaya mendapatkan bantuan perubatan dari negeri China bagi mengekang wabak Covid-19 yang melanda negara. Beliau juga telah berjaya membawa sejumlah pelajar di luar negara untuk dibawa balik ke pangkuan keluarga mereka.

Sebuah benih yang baik. Jika dicampak ke laut, pasti akan menjadi pulau. Begitu juga dengan Datuk Seri Hishammuddin, menjawat jawatan apa pun, pasti akan membuahkan hasil. Ke mana tumpahnya kuah kalau tak ke nasi, ke mana turunnya kepimpinan legasi Datuk Jaafar kalau tak ke beliau. Selamat maju jaya diucapkan.


Tokoh American Civil War Menghadap Maharaja Johor

Salah sebuah buku yang aku syorkan untuk dibaca jikalau kalian berminat dengan Abraham Lincoln ialah 1864: Lincoln At The Gates Of History. Bukunya ditulis seperinci yang boleh.

Tetapi bukan Lincoln yang nak aku bicarakan pagi ni. Tokoh yang aku nak ketengahkan ni namanya Ulysses S. Grant, iaitu presiden Amerika Syarikat yang ke-18. Sebelum beliau menjadi presiden, beliau adalah jeneral besar kepada Union Army ketika menentang Confederate Army. Bolehlah dikatakan tanpa General Grant, Lincoln tak akan berjaya menjadi seorang presiden. Jeneral Grant adalah antara 3 watak utama perang saudara ini selain daripada Abraham Lincoln dan jeneral Confederacy iaitu Robert E. Lee.

Sebenarnya Ulysses S. Grant pernah datang ke Asia Tenggara, melawat kawasan, pada tahun 1879, lebih tepat lagi beliau singgah di Penang, Melaka, Johor dan Singapura. Sempat juga beliau pos surat dari Penang, terjumpa post office katanya.

Orang Johor boleh berbangga kerana di antara salah seorang panglima perang United States of America terhebat pernah susah payah jadualkan waktu untuk menghadap Sultan (Maharaja) Johor! Ini bukan cerita buat-buat, kisah lawatan ini termaktub dalam catatan isteri General Grant iaitu The Personal Memoirs Of Julia Dent Grant. Menurut Julia, Jeneral Grant mendapat hadiah berupa gading gajah. Beliau juga menyifatkan Maharaja Johor sebagai seorang, yang budiman dan berbudi-bahasa.

Beliau juga ke Bangkok bertemu dengan Raja Chulalongkorn yang pada ketika itu berusia 25 tahun. Saja jalan-jalan, sambil buat-buat busy bincang bilateral (hubungan dua hala) trade.

Antara cerita yang menarik dalam siri lawatan US ex-president ni ialah bagaimana beliau menjadi orang tengah yang memulakan (initiate) rundingan damai antara China dan Jepun mengenai hak kedaulatan Kepulauan Ryukyu, pulau yang ada catatan Laksamana Melaka tu lah. Akhirnya, pulau ini dapat kepada Jepun dan diletakkan dalam Okinawa Prefecture.

Sebelum Abang Najib main golf dengan Abang Obama, Tok Wan Grant dah mai awai lagi… dan lagi lama dia lepak Tanah Melayu.

Sekali-sekala baca juga sejarah orang. Kot-kot lah ada titik temu dengan sejarah kita


Golem: Saka Yahudi

Dalam sejarah Yahudi, Golem dikenali sebagai makhluk mistik tanpa jiwa yang diciptakan dengan ilmu sihir tertentu.

Perkataan Golem dikenalpasti pertama kali muncul dan tercatat di dalam Perjanjian Lama pada bab Psalm bahagian 139 ayat 16:

“טז גָּלְמִי, רָאוּ עֵינֶיךָ, וְעַל-סִפְרְךָ, כֻּלָּם יִכָּתֵבוּ:
יָמִים יֻצָּרוּ; ולא (וְלוֹ) אֶחָד בָּהֶם”.

Terjemahan:

16. “Tatkala mata-Mu melihat gumpalku yang belum berupa, maka segala perkara ini telah tersurat dalam kitab-Mu dan segala hari pun yang lagi akan datang, yang sesuatu dari padanya pun belum ada”.

‘Gumpalku yang belum berupa’ atau perkataan גָּלְמִ֤י (ga-le-mi) di atas bermaksud Golem atau sesosok makhluk yang belum sempurna kejadiannya.;

kitab Talmud, Nabi Adam a.s mengikut kepercayaan umat Yahudi juga merupakan Golem pada 12 jam pertama penciptaannya, sebelum baginda menjadi manusia yang sempurna yang dibekali jiwa, akal, nafsu dan sebagainya yang layak digelar sebagai seorang manusia.

Selain Nabi Adam a.s, Prophet Jeremiah, iaitu salah seorang utusan Tuhan yang wujud di dalam kepercayaan umat Yahudi juga dipercayai memiliki kemampuan khusus menciptakan dan membangkitkan para Golem.

Perbuatan Prophet Jeremiah membangkitkan para Golem ini diyakini oleh umat Yahudi sebagai sebuah bentuk ‘Kebangkitan Jiwa’. Dalam erti kata mudah, ia merupakan sebuah ibadah.

Pada abad pertengahan, sebahagian daripada umat Yahudi yang menetap di benua Eropah menggunakan kitab sihir Kabbalah yang dikenali sebagai Sefer Yetzirah (Buku Penciptaan) sebagai sumber utama rujukan untuk membangkitkan Golem. Selalunya, para rabbai (seperti pendeta) yang berkelayakan membangunkan para Golem.

Kitab Sefer Yetzirah ini diyakini mengandungi ilmu-ilmu disiplin ketika Tuhan menciptakan manusia, menciptakan kehidupan, menciptakan Golem pertama, Nabi Adam a.s. Hanya Rabbai yang benar-benar menguasai kitab ini mampu membuka kunci ilmu pengetahuan seterusnya mampu mengetahui nama sebenar Tuhan. Nama sebenar Tuhan hanya diketahui oleh mereka yang telah menguasai keseluruhan isi kitab Sefer Yetzirah.

Jadinya, tugas membangunkan Golem bukannya sebuah tugas yang mudah.

Terdapat pelbagai cara dan kaedah untuk membangunkan Golem dan diantara kesemua kaedah tersebut, hanya tiga kaedah sahaja yang diketahui umum, di antaranya adalah:1. Kaedah pertama, mengumpul tanah liat atau pasir lalu membentuk sosoknya seakan-akan manusia. Setelah itu, Rabbai akan menuliskan perkataan ‘Emet’ (Kebenaran) di dahi Golem untuk menghidupkannya. Untuk membatalkan sihir Golem, Rabbai akan menghapuskan perkataan Emet di dahi Golem tersebut.

2. Kaedah kedua, setelah membentuk Golem, Rabbai dikehendaki melakukan ritual berjalan atau menari mengelilingi Golem sambil mengucapkan mantera memuji Tuhan untuk menghidupkannya. Untuk membatalkan sihir Golem ini pula, Rabbai akan melakukan ritual yang sama tetapi dengan keadaan yang berbalik iaitu berjalan atau menari ke belakang dan mengucapkan mantera secara terbalik.

3. Kaedah ketiga dengan menampalkan sekeping kulit haiwan yang telah diukir nama Tuhan lalu menampalkannya di atas mulut atau lengan Golem. Untuk membatalkan sihir ini pula, cukup dengan menanggalkan semula kepingan tersebut daripada tubuh Golem.

Prosuder penciptaan Golem menurut Rabbi Aryeh Kaplan, tanah atau pasir yang diambil haruslah tanah yang suci (tanah yang dimana belum digali/disentuh oleh manusia). Manusia yang ingin melakukan proses ritual penciptaan Golem haruslah membersihkan dirinya daripada segala kekotoran dari segi fizikal dan rohani.

Dalam sebuah versi cerita terkenal yang pernah terjadi di Eropah suatu ketika dahulu, mengisahkan tentang tindakan seorang Rabbai yang membangkitkan Golem untuk melindungi komuniti Yahudi Eropah daripada ditindas oleh umat Kristian Eropah.
Peristiwa ini terjadi ketika tersebarnya khabar angin mengenai umat Yahudi membunuh kanak-kanak Kristian untuk mendapatkan darah mereka dalam menjalankan ritual keagamaan mereka.

Khabar angin anti-simetik yang dikenali sebagai ‘Blood Libel’ ini tersebar begitu meluas di benua Eropah dan digunakan untuk pihak tertentu sebagai alat politik dan propaganda mereka untuk membantai, menyekat dan memulaukan umat Yahudi.Akibat daripada khabar angin ini, kedudukan umat Yahudi Eropah terancam dan mereka seringkali dikecam dan diugut bunuh.

Seorang Rabbai yang bernama Yehuda Loew (The Maharal) yang terkenal dengan sebagai ilmuwan Talmud, falsafah dan pengamal ilmu mistik, menciptakan Golem untuk melindungi komuniti Yahudi Eropah daripada ancaman umat Kristian Eropah. Kaedah yang digunakan oleh Yehuda Loew untuk membangunkan Golem dengan menuliskan nama di dahinya. Golem.Yehuda Loew diciptakan daripada tanah dasar sungai Moldavia (Romania).

Nama Golemnya adalah Yoselle.Golem milik Yehuda Loew menunjukkan peranan yang terbaik dalam melindungi komuniti Yahudi Eropah. Selain ditugaskan untuk melindungi manusia, Golem Yehuda Loew juga ditugaskan untuk melakukan kerja-kerja berat kerana kekuatan fizikalnya yang sangat kuat.

Tetapi, satu sahaja kelemahan penggunaan Golem, iaitu mereka akan menjadi semakin kuat apabila mengerjakan pelbagai tugasan sehingga sampai ke kemuncaknya, jasad tanpa jiwa ini akan mula menunjukkan sifat agresif dan pemberontakannya. Yang paling menakutkan, Golem akan mempertikaikan kewujudannya sebagai hamba, lahirnya pola pemikiran secara rasional dan ingin hidup sebagai seorang manusia.

Selain itu, terdapat pantang larang ketika membela Golem. Setiap hari Jumaat petang, Golem tersebut wajib direhatkan. Ini kerana Golem akan hilang kendali dan mengamuk pada hari Sabbath (Sabtu) hari di mana umat Yahudi dilarang bekerja, hari khusus untuk beribadah kepada Tuhan.

RUJUKAN:

1. History of the Literary Cultures of East-Central Europe: Types and Stereotypes, Marcel Cornis-Pope dan John Neubauer (halaman 302).

2. Golem: A Legendary Clay Beast Created to Protect Jewish People, Ancient Origins.


Wabak Demam Borneo Dan Menara Jam Atkinson

Sekiranya anda bertandang ke Kota Kinabalu, kunjungan anda pastinya tidak lengkap sekiranya tidak melawat menara jam Atkinson yang terletak di Bukit Bendera. Bukit Bendera dahulunya juga dikenali sebagai “Signal Hill”. Namun apa kaitan menara ini dengan w4bak demam Borneo?

Sebelum kita berbicara dengan lebih lanjut mengenai menara jam bersejarah ini molek rasanya kita menyentuh terlebih dahulu mengenai w4bak demam Borneo yang pernah meninggalkan igauan ng3ri kepada para penjajah yang pernah bertapak di pulau ketiga terbesar dunia ini.

SEJARAH W4BAK DEMAM BORNEO DALAM TAMADUN MANUSIA

W4bak demam Borneo bukan lah endemik atau ‘eksklusif” di kepulauan Borneo sahaja. Sebaliknya w4bak ini telah dikenali dan memiliki sejarah yang cukup panjang selari dengan sejarah ketamadunan manusia di masa lampau. Hari ini kita mengenali istilah yang diberikan penjajah British ketika itu kepada w4bak ini dengan sebutan demam Malaria.

Selama ribuan tahun lama nya w4bak ini mengh4ntui manusia di serata dunia. Bapa perubatan agung Yunani, Hippocrates turut merekodkan mengenai w4bak malaria ini dalam salah satu teks perubatan karya nya sekitar kurun ke empat sehingga kelima Sebelum Masehi dengan gambaran sebagai salah satu daripada jenis peny4kit demam.

Bagi kalangan orang-orang Rom pula, demam ini juga dikenali dengan tanda-tanda “suhu panas tubuh yang meningkat”. Pada era moden orang Perancis menamakan demam Malaria ini sebagai demam yang menyebabkan tubuh menggigil kesejukan.

Bagi orang-orang Inggeris mereka mengenali demam ini sebagai demam bermusim dan pada era pemerintahan Raja Oslo di Norway pula penya4kit ini dikatakan kerap kali muncul pada musim panas atau luruh.

MITOS DAN FAKTA DI SEBALIK W4BAK DEMAM BORNEO (MALARIA)

Sebelum kurun ke 19 kebanyakan masyarakat di Eropah percaya punca kepada malaria adalah akibat hawa udara tidak sihat yang terbentuk dari kawasan berpaya. Idea ini awalnya digagaskan oleh orang-orang Rom, bahkan perkataan Malaria itu sendiri berasal daripada perkataan Latin yang bermaksud “udara tidak sihat”.

Walaupun pendapat ini sebenarnya tidak masuk akal namun ia tetap diterima lebih-lebih lagi apabila seorang doktor dari Itali pada kurun ke 18, Giovanni Maria Lancisi mendapat pujian hebat selepas memaklumkan mengenai kewujudan pigmentasi hitam pada organ-organ m4ngsa yang meningg4l dvnia akibat Malaria sekaligus kononnya mmbuktikan tanggapan ini.

Namun akhirnya pada abad ke 19, tepatnya pada tahun 1882 sewaktu sidang mesyuarat bagi Persatuan Falsafah Washington dianjurkan kesemua yang hadir sepakat dengan kenyataan bahawa nyamuk adalah antara ejen penyebaran yang bertanggungjawab kepada w4bak Malaria.

Walaupun selepas itu wujud cadangan tidak masuk akal daripada jurucakap bagi persidangan berkenaan agar memasang satu kelambu gergasi bagi menutupi keseluruhan Washington dan penulis juga yakin para pembaca sekalian juga percaya cadangan ini tidak praktikal bahkan langsung tidak boleh digunakan.

Namun kesannya ia berjaya mengubah persepsi ke atas punca w4bak malaria yang diyakini selama ini. Sungguhpun demikian sebenarnya dua tahun sebelum itu, iaitu pada tahun 1880, salah seorang pakar b3dah Perancis, Alphonse Laveran, telah menemui cara bagaimana w4bak Malaria tersebar.

Hal ini terjadi sewaktu beliau bertugas sebagai pakar b3dah t3ntera di Algiers yang merupakan ibu negara kepada Algeria yang terletak di Utara Afrika pada hari ini.

Menerusi pemerhatian beliau ke atas pes4kit beliau berjaya mengesan sejenis p4rasit yang bergerak di dalam sel d4rah merah. Penemuan beliau ini telah melayakkan beliau untuk memenangi anugerah Nobel dalam bidang perubatan pada tahun 1907.

Ya, anda tidak salah baca, punca kepada w4bak malaria bukanlah daripada b4kteria ataupun viru5 seperti pand3mik viru5 korona 19 yang sedang kita hadapi saat ini. Sebaliknya ia berpunca daripada sejenis p4rasit yang dinamakan Palsmodium dan menjadikan nyamuk tiruk betina sebagai perumah.

Apabila p4rasit ini dipindahkan ke tubuh menerusi gigitan nyamuk ia akan menyebabkan demam, diiringi simptom-simptom berkaitan yang sekiranya tidak dirawat dengan betul boleh mendatangkan kem4tian.

ALASAN TERBINANYA MENARA JAM ATKINSON

Demikian lah serba sedikit penerangan mengenai Malaria. Namun apakah kaitannya dengan pembinaan menara jam Atkinson?

Pada tahun 1888 Borneo Utara atau dikenali sebagai Sabah pada hari ini menjadi Wilayah Naungan kepada Empayar British. Sungguhpun demikian pentadbiran masih dijalankan oleh Syarikat Berpiagam Borneo Utara sehinggalah tahun 1946 pasca kemvsnahan teruk yang diakibatkan oleh p3rang dunia ke-2.

Sehubungan itu seorang Pegawai Pentadbir bagi daerah Kota Kinabalu atau Jesselton pada masa itu, daerah Papar  dan kawasan yang dinamakan Daerah Keppel Selatan, Francis George Atkinson telah dilantik sebagai Pegawai tadbir Daerah yang pertama berkuatkuasa 24 Januari 1901 dan 23 Mei 1901.

Namun malangnya Pegawai Pentadbir muda yang baru berusia 28 tahun itu hanya dapat menjalankan tanggungjawab beliau selama 16 bulan sahaja iaitu bermula tahun 1901 sehingga 1902. Beliau m3ninggal dvnia pada 16 Disember 1902 sebelum dikebvmikan di Tanah Perkvburan Kristian di Labuan.

Punca kepada kem4tian beliau adalah disebabkan oleh w4bak Malaria atau pihak kolonial pada ketika itu menamakannya sebagai “Demam Borneo”. Ibu kepada mendiang, Puan Mary Edith Atkinson yang sedih dengan berita itu kemudiannya berhasrat untuk membina sebuah memorial sebagai kenangan bagi memperingati mendiang.

Bukit Bendera dipilih sebagai lokasi bagi menempatkan sebuah menara jam bermuka dua. Pembinaan dimulakan oleh Syarikat kontraktor Williams Potts & Sons yang berpangkalan di Leeds, England. Kayu dari jenis Meribau dipilih bagi mendirikan menara setinggi 50 kaki berkenaan. Akhirnya menara jam yang turut berfungsi sebagai “rumah api” kepada kapal-kapal yang belayar di luar pantai Jesselton siap sepenuhnya pada 20 April 1905.

PASCA TERBINANYA MENARA JAM ATKINSON

Sekitar tahun 1950-an stesen Radio Sabah pernah bersiaran berhampiran menara jam Atkinson. Bunyi dentingan loceng dari menara ini jelas kedengaran sebagai sebahagian daripada bunyi latar belakang sebelum siaran berita dari BBC ke udara sekaligus memberikan maklumat yang cukup berguna buat para pendengar stesen radio berkenaan.

Bermula tahun 1946 Syarikat Perniagaan Jam Yick Ming yang diasaskan Mendiang Wah Kai Yung diberikan tanggungjawab untuk menyelenggara jam gergasi pada menara berkenaan, legasi tersebut berterusan sehingga ke hari ini. Kerja-kerja membaik pulih menara jam bersejarah ini dimulakan pada tahun 1959 sempena sambutan penubuhan Jesselton.

Kayu yang ros4k kesan pengaruh cuaca tropika diganti dengan kayu lebih keras. Atap yang terbuat daripada kayu juga diganti sebelum menara ini dicat dengan warna putih yng baru. Begitu juga dengan jarum jam pada menara. Sayang nya plak batu asas yang diletakkan di bawah bangunan ini telah hilang sewaktu kerja-kerja pembaikan dijalankan.

Pada tahun 1983 tapak ini telah digazetkan sebelum diletakkan di bawah Enakmen Warisan Budaya (Pemuliharaan) 1997 dan Enakmen Barang-Barang Kuno dan Harta Karun 1977. Pada 23 Febuari 2018 Menara Jam Atkinson diletakkan sebagai salah satu daripada 24 lokasi bersejarah yang diletakkan di bawah Enakmen Lembaga Kebudayaan Negeri Sabah (Pindaan) 2017.

Sewaktu sambutan ulang tahun ke 100 tahun pembinaan menara jam ini pihak muzium cuba menghubungi waris dan kaum keluarga kepada mendiang Francis George Atkinson untuk bersama-sama meraikan hari bersejarah berkenaan namun usaha berkenaan gagal.

20 April 2020 ini Menara Jam Atkinson bakal meraikan ulang tahun ke 115 nya dalam suasana negara yang masih berada dalam Perintah Kawalan Pergerakan (PKP). Bangunan bersejarah ini dianggap unik kerana mampu bertahan dengan kesan daripada perang dunia ke-2 yang banyak membinasakan bandar-bandar utama di Borneo Utara pada masa itu.

PENUTUP

Apakah pengajaran paling penting yang kita boleh perolehi daripada tragedi ini? Ya, jangan sesekali memandang remeh pada sebarang penyakit berj4ngkit yang boleh membawa m4ut seperti Malaria ini.

Bahkan tahukah anda, Sabah secara purata telah mencatatkan peningkatan mendadak kepada sejenis lagi j4ngkitan Malaria daripada monyet yang dikenali sebagai Palsmodium Knowlesi. Nyamuk betina dari spesies Apholeus dikenal pasti memindahkan p4rasit ini daripada monyet kepada manusia.

WHO dalam salah satu daripada laporan mereka pernah menyatakan j4ngkitan Malaria di Malaysia khasnya Malaria Monyet banyak dilaporkan berlaku di Sabah Sarawak. Sehingga September 2018 pula sebanyak 1,975 j4ngkitan Malaria Monyet dicatatkan melibatkan kawasan pedalaman dan berhampiran ladang atau hutan. Antara individu beri5iko  dij4ngkiti w4bak ini adalah golongan penoreh getah, peladang dan mereka yang tinggal berhampiran hutan.

Menara jam Atkinson adalah bukti betapa merb4hayanya impak sesuatu w4bak kepada individu yang dij4ngkiti tidak kira punca dan bagaimana ia tersebar. Sikap sambil lewa masyarakat yang memandang ringan akan hal penting seperti ini juga turut menjadi sebahagian daripada punca selain faktor seperti gaya hidup, lingkungan tempat tinggal dan jenis pekerjaan yang menjadi punca rezeki.

Lihat sahaja bagaimana sikap segelintir rakyat Malaysia saat berhadapan dengan w4bak p4ndemik viru5 korona 19. Jangan apabila keadaan semakin memburuk dan sudah di luar kawalan baharu kita hendak menyesal walhal segalanya sudah terlambat. Sudah terh4ntuk baru hendak tengadah. Tiada rawatan yang lebih baik selain mencegah sebelum p4rah.

Walahualam.

RUJUKAN:

The Sabah Memorial Clock Tower, Commemorating its Centenary, 1905 – 2005, Stella Mo Tan, Sabah Museum.

A Brief History of Malaria and Its Treatment, Infectious Disease: Superbugs, Science, & Society. https://sites.duke.edu/superbugs/module-3/malaria-scourge-of-the-developing-world/a-brief-history-of-malaria-and-its-treatment/

Malaysia, As part of its country-owned and nationally funded malaria strategy, Malaysia has committed to eliminate indigenous human malaria transmission by 2020, WHO. https://apps.who.int/iris/bitstream/handle/10665/272743/WHO-CDS-GMP-2018.11-Malaysia-eng.pdf

DUN lulus rang undang-undang berkait kebudayaan dan warisan. Utusan Borneo (Sabah)

Sabah gazettes 24 heritage sites, The Edge Market. https://www.theedgemarkets.com/article/sabah-gazettes-24-heritage-sites

1,975 kes malaria monyet dikesan di Sabah sehingga September 2018, Sabah News Today. https://www.sabahnewstoday.com/1975-kes-malaria-monyet-dikesan-di-sabah-sehingga-september-2018/


Pengeluar Topeng Muka Di China Sedang Bermandi Wang

Semua sedia maklum dengan pandemik Covid-19 melanda dunia ketika ini, bekalan topeng dan PPE sentiasa tidak mencukupi terutama bagi pasukan perubatan yang berkhidmat di barisan hadapan. Tetapi di sebalik musibah yang melanda dunia, kilang-kilang China beralih kepada pasaran baru yang lumayan: penghasilan topeng dan PPE untuk keperluan eksport.

Semasa wabak Covid-19 menular di China pada Februari, Guan Xunze berjaya membina sebuah kilang sarung tangan untuk syarikatnya dalam tempoh 11 hari. Kilang yang dilengkapi dengan lima barisan pengeluaran yang terletak di utara China itu menghasilkan topeng-topeng N95 yang amat diperlukan oleh petugas-petugas barisan hadapan.

Dan dengan bilangan kes yang semakin berkurangan di China, tumpuan Xunze beralih ke luar negara. Syarikatnya yang sebelum ini berkecimpung dalam bidang farmaseutikal kini meraih laba yang banyak selepas mengeksport topeng-topeng buatan mereka ke negara-negara yang terjejas dengan Covid-19 seperti Itali dan Sepanyol.

Berdasarkan data yang disediakan platform perniagaan Tianyancha, dalam tempoh dua bulan pertama tahun ini, 8,950 pengilang memulakan usaha menghasilkan topeng di China dan mereka berlumba-lumba untuk mengisi kekosongan bekalan yang wujud ketika itu.

Bagi Shi Xinghui, seorang pengurus sebuah syarikat pembuat topeng N95 di Dongguan City, sebuah bandar di tenggara wilayah Guangdong, pembuatan topeng dianggap satu rahmat kepada mereka. Ini kerana keuntungan dari penjualan topeng kini mencecah beberapa sen berbanding kurang daripada satu sen pada masa silam.

Xinghui menambah, “Menghasilkan 60,000 hingga 70,000 topeng setiap hari ibarat mencetak duit!”

Manakala bagi Qi Guantung, seorang pengusaha topeng yang berpangkalan di Wuhan, dia membelanjakan 50 juta yuan (RM30.72 juta) untuk kilang membuat topeng di selatan hub industri Dongguan. Kilang tersebut beroperasi 24 jam setiap hari sejak 25 Januari lalu, tarikh sama perintah berkurung dilaksanakan di wilayah pertama Covid-19 muncul.

Menurut Guantung, mendapat semula modal bukan satu isu baginya. Ini kerana bagi setiap 70 set kelengkapan PPE yang dijual, ia membawa pulangan 500,000 yuan (RM307,234). Sejak itu, dia sudah memenuhi tempahan berjumlah 100 juta yuan (RM61.44 juta).

Sementara bagi pembuat mesin pembuat topeng automatik, You Lixin pula, dia hanya mengambil masa selama 10 hari untuk menghantar mesin pembuat topeng automatik pertama. Bagi memastikan mesin yang ditempah siap, kadang-kadang dia tidur dua hingga tiga jam sehari di kilangnya.

Dan bagi pengilang yang beralih bidang, mereka sanggup menunggu termasuk tidur dalam kilang bagi membolehkan ia dibawa ke kilang mereka.

Terima kasih kepada pertambahan tuntutan topeng turut membawa kepada pertambahan harga bekalan asas yang diperlukan. Xunze mendedahkan harga bahan yang digunakan untuk topeng yang selalunya berharga 10,000 yuan boleh mencecah sehingga 480,000 yuan.

Tetapi di sebalik pertambahan kos, keuntungan dalam bidang ini sememangnya menggiurkan dan menarik perhatian semua. Xunze mendedahkan dia sudah menghantar lebih sejuta topeng ke Itali dengan Xinghui pula menerima 200 tempahan dari Korea Selatan dan Eropah.

Bagi Xunze, masa depan bagi industri topeng kelihatan cerah walaupun selepas pandemik Covid-19 berlalu. Ini kerana menurutnya, ramai pasti akan memakainya walaupun selepas pandemik berakhir dan dia sedia kekal untuk memberi lebih banyak topeng kepada para pelanggannya.

RUJUKAN:

The Star. (2020). Face mask producers in China minting money. https://www.thestar.com.my/news/regional/2020/03/27/face-mask-producers-in-china-minting-money


Saintis Jumpa Zarah Baru?

Pada 7 April, Fermilab telah melakukan eksperimen yang mungkin membuka gerbang pintu fizik baru.
Sebelum nak faham apa yang mereka jumpa, kita berkenalan dengan momen magnet (magnetic moment) sebab eksperimen ini berkaitan dengan momen magnet.

Bar magnet mempunyai medan magnet. Kalau kita tabur serbuk besi pada sekitar bar magnet, kita akan nampak bentuk medan magnet bar itu. Eksperimen ini biasa ditunjukkan oleh cikgu-cikgu di sekolah untuk tunjuk bukti kewujudan medan magnet.

Kalau kita letak bar magnet (yang memang telah ada medan magnet) ke atas medan magnet lain secara rawak, bar magnet akan berpusing supaya medan magnetnya selari dengan medan magnet luar.
Sejauh mana bar magnet ini berinteraksi dengan medan magnet luar itu disukat melalui momen magnet bar tersebut.

Sekarang kita beralih ke elektron pula. Elektron ialah sub-zarah dalam atom. Atom pula adalah blok ciptaan kejadian. Setiap objek di sekeliling kita termasuk diri kita sendiri diperbuat daripada atom.

Elektron mempunyai medan magnetnya sendiri. Jadi, elektron pun ada momen magnet apabila bergerak dalam medan magnet lain.

Tetapi, kalau kita kira momen magnet elektron menggunakan formula untuk kira momen magnet bar magnet, kita akan dapat jawapan yang salah.

Sebab apa? Sebab elektron bukan sahaja berinteraksi dengan medan magnet tetapi juga dengan medan kuantum. Elektron ialah objek kuantum, bar magnet bukan objek kuantum.

Jadi, nilai momen magnet elektron menjadi dua kali ganda lebih banyak daripada kiraan menggunakan formula momen magnet klasik.

Kalau kita lihat persamaan (equation) untuk momen magnet kuantum, akan ditambah nilai g, (dikenali sebagai faktor-g) bagi merujuk pada kesan kuantum yang dilalui oleh elektron.

Medan kuantum ini apa pula? Medan kuantum ataupun dikenali sebagai buih kuantum (quantum foam) adalah medan-medan zarah.

Mungkin ada yang faham bahawa ruang (sebenarnya ruang-masa, tapi guna ruang untuk memudahkan kefahaman) ini kosong. Misalnya, kalau ada botol kosong tidak diisi air, kita akan cakap ruang dalam botol itu kosong kerana tiada isi. Tetapi sebenarnya ruang tidak kosong. Ia dipenuhi dengan medan-medan kuantum.
Elektron ialah zarah daripada medan elektrik. Foton (zarah cahaya) ialah zarah dari medan elektromagnet. Zarah Higgs adalah zarah dari medan Higgs.

Zarah ini semua muncul hasil daripada pengujaan (excitation) medan masing-masing.

Apabila elektron bergerak melalui ruang, itu bermaksud ia juga bergerak melalui medan kuantum. Pergerakan elektron melalui medan kuantum ini memberikan pengaruh kepada momen magnet elektron.

Tetapi elektron tidak sensitif seperti muon. Tipikalnya elektron cuma ganggu medan elektromagnet dan foton dari medan elektromagnet akan mempengaruhi momen magnet elektron.

Tetapi muon cerita lain. Muon ini siapa pula? Muon ialah adik beradik dengan elektron, sama caj cuma berbeza jisim. Muon 200 kali ganda lebih berat daripada elekron.

Muon tidak mempunyai jangka hayat yang lama. Apabila ia muncul, ia cuma dapat hidup selama 2.2 mikrosaat, kemudian ia akan mereput jadi zarah ringan iaitu elektron. Tetapi 2.2 mikrosaat itu sudah cukup untuk ahli fizik mengkaji sifatnya.

Jisimnya yang tinggi merupakan antara faktor mengapa ia sensitif apabila melalui medan kuantum. Ia dapat ganggu medan Higgs, medan elektromagnet, dan pelbagai lagi medan kuantum.

Jadi apa yang ahli fizik dari Fermilab jumpa sebenarnya? Model Piawai (Standard Model) telah senaraikan zarah-zarah yang manusia telah temui, dari elektron, foton, gluon hinggalah zarah Higgs.

Amnya, ahli fizik telah melakukan kiraan berapa nilai momen magnet muon apabila berinteraksi dengan medan-medan zarah dalam Model Piawai.

Yang misterinya, apabila Fermilab buat sukatan, nilai momen magnet muon tidak seperti yang diramalkan oleh Model Piawai. Gangguan ke atas muon lebih tinggi daripada apa yang dijangkakan.

Maksudnya apa? Maksudnya mungkin ada zarah lain yang manusia belum ketahui yang mengkibatkan peningkatan gangguan ini. Zarah ini tidak dipertimbangkan di dalam Model Piawai kerana zarah itu tidak wujud ataupun manusia belum jumpa lagi.

Setelah eksperimen di Fermilab, ahli fizik masih belum pasti apakah zarah tersebut. Adakah ia zarah dari jirim gelap (dark matter)? Adakah ia zarah yang membawa daya (force) baru?

Setiap daya di alam ini mempunyai pembawanya. Misalnya daya elektromagnet dibawa oleh zarah cahaya (foton), daya nuklear kuat dibawa oleh zarah gluon dan sebagainya. Kalau ada zarah baru, mungkin zarah ini membawa daya yang baru.

Apa-apa jenis zarah pun, ia akan membuka pintu fizik yang baru.


Boris Menang Pilihanraya UK!

Conservative (kadang dipanggil dengan nama lama “Tory”) menang tu tak surprise. Yang surprise ialah majoriti yang begitu besar. Kali terakhir Conservative dapat 360+ kerusi adalah pada zaman Margaret Thatcher (1979-1990). Terdiam orang yang sebelum ni skeptis dan sinis dengan kebolehan Johnson sebagai pemimpin.

Keputusan ini membuktikan 2 perkara:

PERTAMA, rakyat UK dah fatigue dengan isu Brexit yang masih belum selesai. Just f—ing get it done. Dah tak larat nak layan Second Referendum yang akan berlaku kalau Labour menang.

Seperti yang Johnson harapkan, pengundi di kawasan Red Wall telah “swing” dari Labour ke Conservative. Lebih 40 kerusi Labour beralih ke Conservative, termasuk kerusi stronghold seperti Blyth Valley (dipegang Labour sejak 1950), Bishop Auckland (dipegang Labour sejak 1935), Leigh (dipegang Labour sejak 1922) dan Newcastle-under-Lyme (dipegang Labour sejak 1919). Gila dahsyat penangan BoJo ni.

Resipi kejayaan Johnson sebenarnya sama je dengan kejayaan Donald Trump di US, iaitu menjadi jaguh kepada golongan “working class” dan “lower middle class” yang merasa suara mereka tak didengari oleh elit parti yang mereka undi selama ni. Pengundi Democrat di “Rust Belt” undi Trump sebab rasa suara mereka nak lebih banyak protectionism tak didengari oleh Obama dan Hillary Clinton. Pengundi Labour di Red Wall rasa pilihan mereka untuk keluar EU tak dihormati oleh Corbyn, maka undi Conservative je lah jawabnya.

Dengan majoriti yang ada, kemungkinan UK untuk keluar EU pada Januari tahun depan jadi semakin cerah. Dan itulah tujuan sebenar Johnson membubar parlimen. Keberanian Johnson mengambil risiko, diiringi dengan strategi yang betul mendatangkan pulangan yang diharapkan.

KEDUA, sosialisme masih kurang popular di UK. Manifesto Corbyn dilihat terlalu sosialis, dan itu sebabnya dia ditolak. Tahun 1983, Thatcher juga menewaskan Labour di bawah Michael Foot (juga seorang sosialis totok) dengan majoriti 397. Akibat kekalahan itu, Labour di bawah Neil Kinnock, Tony Blair dan Gordon Brown membuang sosialisme dengan memeluk “Third Way” yang lebih mesra kapitalisme pasaran bebas. Kekalahan Labour di bawah Corbyn membuktikan sekali lagi mensosialiskan Labour adalah strategi yang sia-sia.

Benda ni akan mempengaruhi pilihanraya presiden US tahun depan. Parti Democrat mungkin tak akan letakkan Bernie Sanders (seorang “democratic socialist”) sebagai calon untuk lawan Trump, sebaliknya naikkan Elizabeth Warren yang merupakan seorang “progressivist”.

Satu lagi, Corbyn kalah sebab anti-Yahudi. OK gurau. Maklumlah orang Malaysia tak sah sembang politik dunia kalau tak selit cerita Yahudi.

Cuma sekarang orang risau, Brexit akan menyebabkan Scotland bertambah nekad untuk keluar daripada UK, lagi-lagi kedudukan SNP (parti separatis yang anti-Brexit) sekarang menjadi semakin kukuh, sapu 48 daripada 59 kerusi di Scotland. Pemimpin SNP, Nicola Sturgeon dah habaq sebelum PRU, kalau Conservative menang dan Brexit terlaksana, maka dia akan mengadakan referendum kemerdekaan Scotland sekali lagi.

Situasi di Northern Ireland pun bakal jadi lebih rumit memandangkan gabungan parti-parti anti-Brexit (Sinn Fein, SDLP, Alliance) memperolehi jumlah kerusi yang lebih banyak berbanding Democratic Unionist Party (pro-Brexit).

For better or for worse, Brexit ialah proses “rebirth” UK.


Jangan Caci Sahabat Nabi!

Satu trend membimbangkan dalam sesetengah masyarakat kita pada hari ini ialah kecenderungan mereka mencaci sesetengah sahabat Nabi Muhammad s.a.w terutama dari kalangan Bani Umayyah, Muawiyah bin Abi Sufian dan Amru bin al-As r.a atau Abdullah bin Zubair r.a. Kelompok sebegini tanpa segan silu mencaci dan memperlekeh sesetengah sahabat Nabi yang mulia ini atas sebab ‘kesalahan’ mereka semasa peringkat akhir era Khulafa’ Ar-Rashidin dan permulaan dinasti Bani Umayyah. Kelompok ini lupa bahawa para sahabat ini manusia istimewa di sisi Allah s.w.t.

Antara kelebihan para sahabat Nabi s.a.w:

1.Kelompok pertama yang mendapat ajaran Islam secara langsung daripada Rasulullah s.a.w.

Mereka dididik secara terus oleh baginda, menjadikan mereka amat memahami perilaku dan setiap perkataan yang diucapkan baginda. Terlalu banyak hadis Nabi s.a.w di mana para sahabat bertanya kepada baginda tentang hal-hal berkenaan agama. Contoh hadis paling terkenal ialah hadis yang diriwayatkan oleh Umar bin al-Khattab r.a di mana pada satu hari, semasa beliau dan para sahabat berkumpul dengan baginda, seorang lelaki asing menghampiri Nabi dan bertanya perkara berkenaan rukun Islam, rukun iman dan ihsan. Selepas baginda menjawab semua soalan yang diutarakan lelaki tersebut, lelaki itu segera berlalu. Umar terdiam sehinggalah Rasulullah bertanya kepada beliau, “Wahai Umar, tahukah engkau siapa yang bertanya tadi? Beliau menjawab, “Allah dan Rasul-Nya lebih mengetahui.” Lalu baginda bersabda, ”Dialah Jibril yang mengajarkan kalian tentang agama kalian.” (Riwayat Muslim).

2. Mendapat kedudukan mulia di sisi Allah s.w.t.

Pengarang Tafsir Ibnu Kathir, Ibnu Kathir rahimahullah berpandangan, “Menurut keyakinan Ahli Sunnah Waljamaah, seluruh sahabat Nabi itu orang yang adil. Ini kerana Allah s.w.t memuji mereka dalam Al-Quran. Juga kerana banyak pujian baginda dalam hadis-hadis tentang akhlak dan perlakuan mereka. Juga kerana apa yang mereka korbankan sama ada nyawa atau harta demi membela Rasulullah s.a.w.” Dan lihat pula maksud firman Allah s.w.t dalam ayat 100, Surah At-Taubah, “Dan orang-orang yang terdahulu – yang mula-mula (berhijrah dan memberi bantuan) dari orang-orang “Muhajirin” dan “Ansar”, dan orang-orang yang menurut (jejak langkah) mereka dengan kebaikan (iman dan taat), Allah reda akan mereka dan mereka pula reda akan Dia, serta Ia menyediakan untuk mereka Syurga-syurga yang mengalir di bawahnya beberapa sungai, mereka kekal di dalamnya selama-lamanya; itulah kemenangan yang besar.”

3. Mendapat jaminan syurga.

Terlalu banyak hadis Rasulullah s.a.w yang menceritakan para sahabat baginda mendapat jaminan syurga. Dalam satu hadis, 10 orang sahabat baginda dijamin syurga. Mereka ialah Abu Bakar as-Siddiq r.a, Umar bin al-Khattab r.a, Uthman bin Affan r.a, Ali bin Abi Talib r.a, Talhah bin Ubaidillah r.a, Zubair bin Awwam r.a, Abdul Rahman bin Auf r.a, Saad bin Abi Waqqas r.a, Said bin Zaid r.a dan Abu Ubaidah bin al-Jarrah r.a. Dalam satu hadis yang lain, baginda menyatakan sesiapa yang terlibat dalam Perang Badar al-Kubra (313 veteran perang Badar) dijamin masuk syurga.

4. Bertanggungjawab meluaskan pengaruh dakwah Islam ke serata dunia.

Rekod sejarah menyatakan ramai sahabat Nabi s.a.w bergerak ke setiap pelosok dunia dengan satu tujuan, menyebarluaskan dakwah Islamiyyah. Dan ada di antara mereka ini sampai ke tempat jauh termasuk China. Buktinya, seorang sahabat Nabi bernama Saad bin Abi Waqqas dimakamkan di Canton (panggilan lama untuk Guangzhou). Menurut riwayat, beliau tiba di China sebagai wakil diplomatik Khalifah Uthman bin Affan r.a semasa pemerintahan Maharaja Gaozong dari Dinasti Tang. Baginda amat tertarik dengan dakwah yang dibawa Saad lalu sebagai tanda minat baginda kepada Islam, baginda meminta beliau membina sebuah masjid pertama di Canton iaitu Masjid Huaisheng.

Cukuplah kelebihan para sahabat Nabi ini yang saya nyatakan di sini. Kalau dibandingkan kita dengan mereka, apalah sangat kelebihan kita sehingga berani mencaci para sahabat yang mulia ini. Terlalu banyak sabda baginda berkenaan soal ini yang kita perlu teladani:

i) Daripada Abu Said al-Khudri r.a, Nabi s.a.w bersabda, “Janganlah kamu menghina sahabat-sahabatku. Jika kamu berinfaq dengan emas setinggi Gunung Uhud sekalipun, infaq kamu tidak dapat menandingi satu mud (infaq) mereka dan tidak akan menyamai setengah daripadanya.”

ii) Beberapa hari sebelum kewafatan baginda, Nabi s.a.w berwasiat, “Aku mewasiatkan kalian agar bertaqwa kepada Allah, mendengar dan taat kepada pemerintah sekalipun dia daripada kalangan orang Habsyi. Sungguh orang yang hidup selepas aku tiada akan melihat banyak perselisihan. Maka wajib bagi kalian mengikuti sunnahku dan sunnah Khulafa’ Ar-Rashidin iaitu mereka yang diberi petunjuk. Berpegang teguhlah dan gigitlah ia dengan gigi geraham. Serta jauhilah perkara yang diada-adakan kerana ia adalah bidaah dan bidaah itu sesat.” (Riwayat Abu Dawud, Hakim dan Ibnu Hibban)

Pasti ramai tertanya-tanya mengapa perbuatan mencela sahabat Nabi dilarang keras. Sebabnya:

a) Sebahagian daripada perbuatan ghibah (mengumpat dan mencaci orang lain). Perbuatan sebegini ditegah berdasarkan ayat 12, Surah al-Hujurat, “Wahai orang-orang yang beriman! Jauhilah kebanyakan dari sangkaan (supaya kamu tidak menyangka sangkaan yang dilarang) kerana sesungguhnya sebahagian dari sangkaan itu adalah dosa; dan janganlah kamu mengintip atau mencari-cari kesalahan dan keaiban orang; dan janganlah setengah kamu mengumpat setengahnya yang lain. Adakah seseorang dari kamu suka memakan daging saudaranya yang telah mati? (Jika demikian keadaan mengumpat) maka sudah tentu kamu jijik kepadanya. (Oleh itu, patuhilah larangan-larangan yang tersebut) dan bertaqwalah kamu kepada Allah; sesungguhnya Allah Penerima taubat, lagi Maha mengasihani.”

b) Mendapat laknat Allah dan Rasul-Nya.

Nabi s.a.w mengancam kelompok yang suka mencaci dan mencela sahabat baginda dengan laknat Allah s.w.t. Ini berdasarkan sabda baginda, “Barangsiapa yang mencela para sahabatku, maka dia akan mendapat laknat Allah.”

c) Boleh dianggap menghina Nabi s.a.w.

Hujah ini timbul berdasarkan pandangan guru Imam as-Syafie rahimahullah, Imam Malik bin Anas rahimahullah, “Mereka kaum yang kotor, ingin mencela Rasulullah s.a.w tetapi tidak berupaya melakukannya. Maka mereka menghina pula para sahabat baginda atas dasar orang yang kotor pasti memiliki sahabat yang kotor.”

d) Boleh jatuh hukum kufur atas sebab mengagungkan Ali r.a ke tahap Tuhan.

Ibnu Taimiyyah mengecam kelompok sebegini dan menyifatkan mereka yang berlaku sedemikian boleh termasuk dalam golongan kafir. Ini berdasarkan pandangan beliau, “Orang yang mencela para sahabat Nabi kemudian diikuti dengan sanjungan ke atas Ali yang bersifat melampau-lampau hingga ke tahap Tuhan atau dia seorang Nabi atau berpandangan Jibril salah menyampaikan wahyu, maka tidak diragui akan kekafirannya, bahkan tidak diragukan juga kekafiran orang yang tidak mengkafirkannya.”

e) Boleh jatuh kufur atas sebab mereka berpandangan ia mendekatkan diri dengan Tuhan.

Orang sebegini dianggap kufur, nifaq dan melampaui batas menurut Imam Thahawi. Dan menurut Imam Malik rahimahullah, “Barangsiapa yang bangun pada waktu pagi sedangkan hatinya menyimpan rasa benci kepada para sahabat bererti ia sudah terkena penangan petikan ayat 29, Surah Al-Fath mafhumnya, “Kerana Allah hendak menyakitkan hati-hati orang kafir dengan kekuatan orang mukmin.”

Maka dengan ini, saya akhiri dengan pesanan ini, anda kata anda mencintai Rasulullah. Buktikan cinta tersebut dengan menyayangi dan mengasihi mereka yang dikasihi baginda. Jika anda benci, mampukah anda bertahan dengan laknat Tuhan Penguasa Hari Pembalasan? Tepuk dada, tanya iman anda.

Sumber:

1. Lipman, Jonathan Neaman (1997). Familiar Strangers: A History of Muslims in Northwest China. University of Washington Press.

2. Sunnah.com.

3. Syamhudi, Abu Asma’ Kholid bin (2011). Jangan Mencela Sahabat Rasulullah. https://almanhaj.or.id/3085-jangan-mencela-sahabat-rasulullah.html

4. Terjemahan Al-Quran Bahasa Melayu. www.surah.my


Kenapa Nama Kim Sangat Popular Di Korea?

Kim Jong-kook.
Lee Kwang-soo.
Park Joon-hyung (Joon Park)
Choi Soo-young (Sooyoung).

Sekali imbas, nama-nama ini merujuk kepada dua ahli Running Man (Jong-kook dan Kwang-soo) dan dua selebriti yang menjadi tetamu undangan program hiburan kegemaran Korea itu. Hakikatnya, nama keluarga mereka iaitu Kim, Lee, Park dan Choi merupakan nama yang paling popular di Korea mengikut kaji selidik pada 2015. Dan sesetengah nama ini mempunyai sejarah mereka yang tersendiri.

Bagi individu yang memiliki nama seperti Park, Lee dan Kim, nama-nama ini sebenarnya ialah nama yang mempunyai sejarah diraja. Bagi nama Kim misalnya, ia mempunyai dua asal-usul iaitu Dinasti Silla[1] dan Konfederasi Gaya. Apabila kedua-dua kerajaan ini bergabung, nama Kim merupakan antara nama yang popular ketika itu.

Sementara nama Park pula diambil daripada nama pengasas Dinasti Silla, Park Hyeokgeose. Mengikut legenda dinasti itu, Hyeokgeose dikatakan lahir dengan cara menetas daripada sebiji telur.

Semenanjung Korea menyaksikan tempoh panjang membabitkan tiga kerajaan iaitu Goguryeo[2], Silla dan Baekje[3]. Selepas berper-ang sesama mereka selama bertahun-tahun, Silla menyatukan Semenanjung Korea di bawah satu pemerintahan pada tahun 668. Lebih 300 tahun kemudian, Silla ditewaskan Dinasti Goryeo[4] dan menjadi pemerintah baru semenanjung itu.

Biasanya, pemerintah baru akan menghap-uskan mana-mana pihak yang berpotensi menggugat kedudukan mereka. Tetapi dalam kes Goryeo, itu tidak berlaku. Kerabat diraja Silla tidak dilabel musuh oleh pengganti mereka, kerabat diraja Wang dan diserap ke dalam kerajaan dengan status sebagai bangsawan.

Pada tahun 1392, Goryeo digulingkan oleh seorang jeneral mereka dan pengasas kerajaan Joseon[5], Yi Seonggye[6]. Dan bagi mengukuhkan kedudukan mereka, kerabat diraja Wang diburu dan dibu-nuh secara rahsia agar tidak lagi menjadi anc-aman kepada baginda. Insiden

ini merupakan satu-satunya insiden di mana keluarga pemerintah sebelumnya tidak diintegrasikan dengan pemerintah seterusnya.

Dinasti Joseon memerintah Semenanjung Korea selama 500 tahun sebelum semenanjung itu diilhak oleh Jepun pada 1910. Dalam tempoh tersebut, nama Yi atau Lee amat popular dalam kalangan rakyat ketika itu. Malah, mengikut tinjauan pendapat pada 2015, nama Lee merupakan yang kedua popular dengan 15% responden memilih nama tersebut.

Manakala nama lain seperti Choi dan Jeong pula sebenarnya nama keluarga-keluarga bangsawan terkenal dalam sejarah. Ini bukan sesuatu yang aneh dalam sejarah Korea kerana keluarga-keluarga dinasti lama baik kerabat diraja atau bangsawan diserap oleh dinasti pemerintah seterusnya. Dan ini membenarkan saiz keluarga mereka bertambah dari semasa ke semasa dalam tempoh 2,000 tahun (dari era Silla hingga Joseon).

Era Joseon turut menyaksikan 50-60% populasinya ketika itu terdiri daripada golongan hamba. Hanya keluarga bangsawan saja dibenarkan mempunyai nama sekaligus menyaksikan hamba-hamba ini tidak mempunyai nama langsung. Bagaimanapun, semua itu berubah pada abad ke-17 apabila dinasti itu terjebak dalam konflik peper-angan dengan Jepun[7] dan Dinasti Qing[8] yang memerintah China.

Dua konflik tersebut menyaksikan Joseon terpaksa membelanjakan wang cukai untuk aktiviti peper-angan dan pertahanan mereka. Bagi mengisi semula kantung kewangan negara, pemerintah ketika itu bersetuju membenarkan hamba-hamba membeli nama dan menaikkan taraf sosial mereka. Selain menambah lebih banyak wang, ia juga dapat menambah bilangan pembayar cukai memandangkan hamba tidak layak untuk membayar cukai kepada kerajaan.

Pengumuman dekri itu mendorong mereka membeli nama-nama berstatus diraja atau bangsawan seperti Kim, Lee dan Park. Ada pula memilih nama keluarga bekas tuan mereka sebagai nama baru mereka. Ini menyebabkan keluarga-keluarga berpengaruh dan mempunyai ramai hamba menyaksikan pertambahan bilangan ahli keluarga mereka menerusi nama yang dibeli oleh hamba-hamba ini.

Menjelang akhir abad ke-19, kerajaan Joseon menghapuskan terus sistem kelas dan digantikan dengan sistem bancian pada 1904. Apabila Jepun bertapak di Semenanjung Korea pada 1910, mereka menetapkan setiap orang harus melaporkan nama keluarga mereka kepada pemerintah ketika itu. Ini mendorong ramai orang memilih nama-nama popular seperti Park, Kim, Lee dan Choi pada dokumen pengenalan mereka.

NOTA:

[1] Kerajaan yang diasaskan pada 57 SM dan bertahan sehingga 935 Masihi. Bermula sebagai sebuah kerajaan yang mengawal selatan dan tengah Semenanjung Korea. Salah satu daripada tiga kerajaan Korea selain Baekje dan Goguryeo.

[2] Salah satu daripada tiga kerajaan Korea selain Baekje dan Silla. Mengawal bahagian utara Semenanjung Korea. Ditubuhkan pada 37 SM oleh Raja Chumo.

[3] Salah satu daripada tiga kerajaan Korea selain Silla dan Goguryeo. Ditubuhkan pada 18 SM oleh Raja Onjo. Semasa di kemuncak kekuasaan, Baekje mengawal bahagian barat Semenanjung Korea termasuk Pyongyang, ibu negara Korea Utara hari ini.

[4] Diasaskan pada 918 Masihi dan dilabel penyatu sebenar Semenanjung Korea. Bertanggungjawab mengintegrasikan semua keluarga pemerintah di bawah pemerintahannya dari Silla hingga Balhae.

[5] Dinasti Korea terakhir dan merupakan dinasti pemerintah berfahaman Confucius paling lama bertahan.

[6] Raja pertama Joseon dengan gelaran Taejo. Memerintah dari 1392 hingga 1408.

[7] Serangan Jepun ke Korea dari 1592 hingga 1598. Bertujuan memenuhi hasrat Shogun Toyotomi Hideyoshi untuk menakluk Semenanjung Korea bagi pihak Jepun. Jepun tewas pada akhirnya di tangan pakatan Joseon-Dinasti Ming dari China pada 1598.

[8] Konflik pada awal abad ke-17 dengan tujuan memaksa Joseon patuh kepada China yang diperintah Dinasti Qing. Konflik mendorong Joseon melaksanakan polisi pengasingan dan mengalami kemakmuran selama dua abad hingga akhir abad ke-19.

RUJUKAN:

Choi, D. (2020). Why So Many Koreans Have the Last Name “Kim”. Medium.


Gam Gam Gam Ki Elekh: Lagu Yahudi Dalam Tik-Tok?

Kini dalam dunia Tik-Tok terutama di Indonesia, netizen di sana begitu riuh dengan trend sebuah lagu yang dikatakan merupakan sebuah bacaan Yahudi. Apa-apa yang trending di Tik-Tok Indonesia, selalunya akan masuk ke dalam Tik-Tok anak-anak kita di Malaysia kemudian hari.

Benarkah lagu tersebut berasal dari bacaan Yahudi?

Ya, benar. Lagu tersebut merupakan bacaan doa orang Yahudi. Bacaan tersebut terkandung dalam Sefer Tehilim, fasal 23, ayat 4. Sefer Tehilim ini atau dalam bahasa Inggerisnya Book of Psalm atau dalam bahasa Melayunya Kitab Mazmur merupakan bacaan doa Nabi Daud yang kita kenali sebagai Kitab Zabur di dalam al-Quran. Bacaannya dalam bahasa Hebrew adalah seperti berikut :-

גַּם כִּי-אֵלֵךְ
Gam kiy Elekh’

בְּגֵיא צַלְמָוֶת
B’gey Tzal’mavet

לֹא-אִירָא רָע
Lo iyra-ra

כִּי-אַתָּה עִמָּדִי
Kiy-ata imadiy

שִׁבְטְךָ וּמִשְׁעַנְתֶּךָ
Shiv’tekha umi-shan’tekha

הֵמָּה יְנַחֲמֻנִי
Hemah y’nakh-muniy

Selain orang Yahudi, orang Kristian juga membacanya kerana kitab Zabur ini terkandung dalam Holy Bible bahagian Old Testament yang dipegang oleh semua mazhab Kristian.
Seperti dalam gambar, Holy Bible bahasa Inggeris yang saya miliki adalah versi King James. Versi ini selalunya dibaca oleh penganut Kristian Protestant. Manakala Holy Bible bahasa Melayu yang saya miliki itu pula adalah versi terjemahan yang selalunya diguna oleh penganut Kristian Katolik, bahkan terkadang dipakai juga oleh Kristian Ortodoks walaupun ianya kurang lengkap bagi mereka.

Berikut merupakan terjemahan bahasa Inggeris dan bahasa Melayu bagi bacaan tersebut :-

“Yea, though I walk through the valley of the shadow of death, I will fear no evil: for Thou art with me; Thy rod and Thy staff, they comfort me.”

“Walaupun aku melalui tempat yang gelap gelita, aku tidak akan takut Ya Tuhan, kerana engkau menyertaiku. Engkau melindungi aku, dengan tongkat dan gadaMu”

Bacaan dalam kitab Zabur ini mengisahkan tentang doa nabi Daud (King David) kepada Allah agar sentiasa membimbing dan melindungi hamba-hambaNya. Doa ini dibacakan dalam bentuk kiasan seperti seorang penggembala yang membimbing dan melindungi haiwan gembalaannya. Kiasan nabi Daud seperti ini adalah kerana baginda merupakan seorang penggembala sepertimana yang diceritakan dalam al-Quran dan Hadis. Nabi Daud juga merupakan Raja yang memimpin Bani Israel.

Doa nabi Daud ini sering dibaca oleh orang Yahudi dalam liturgi mereka. Bacaan ini juga dibaca ketika ada upacara kematian. Penganut Kristian turut menjadikannya sebagai bacaan liturgi mereka. Bagi penganut Kristian, bacaan ini bukan sahaja menggambarkan watak nabi Daud, tetapi turut menggambarkan watak nabi Isa (Jesus Christ) yang menurut mereka sebagai salah satu oknum Ketuhanan.

Penganut Kristian juga membacanya ketika upacara kematian. Bahkan, Kristian Ortodoks turut membacanya ketika upacara Eucharist.
Penganut Yahudi dan Kristian membaca ayat ini secara bernyanyi. Bahkan, nyanyian ini menjadi doa rintihan yang sering dibaca oleh orang Yahudi disaat mereka mengalami H0l0caust semasa Perang Dunia Kedua. Nyanyian ini kemudiannya digubah menjadi lagu-lagu dalam era moden.

Elie Botbol menggubah bacaan ini daripada sebuah doa rintihan menjadi lirik lagu dengan rentak yang rancak. Lagu ini dijadikan soundtrack sebuah filem Itali berjudul “Jona che visse nella balena” (Jonah Who Lived in the Whale/Yunus yang hidup dalam ikan paus). Kemudian, lagu ini di-remix-kan oleh dua orang DJ iaitu Marnik dan Smack pada tahun 2018 sehingga ianya menjadi viral dalam aplikasi Tik-Tok kini.

Begitulah sejarah bagaimana bacaan doa nabi Daud yang memiliki suara merdu ketika membaca kitab Zabur ini dijadikan amalan oleh orang Yahudi dan Kristian yang kemudiannya menjadi nyanyian remix dalam aplikasi Tik-Tok. Ini bukanlah artikel yang menyatakan tentang hukum membacanya, tetapi sekadar sejarah latar belakang bacaan ini.

Semoga anak-anak kita berhati-hati dan ambil tahu dahulu latar belakang setiap lagu untuk dinyanyikan. Jika ada lagu yang boleh membahayakan akidah, tidak kiralah lagu dari agama lain ataupun lagu Melayu sendiri, perlulah dihentikan dan dihalang agar tidak menjadi kebiasaan dalam kehidupan seharian kita. Apatah lagi kita dilarang menyerupai ritual sesuatu kaum yang bukan Islam.


Pokok-Pokok Ini Tumbuh Semula Selepas Kebakaran Padam Di Australia

Patah tumbuh hilang berganti. Itulah pepatah sesuai digunakan untuk menceritakan tentang apa yang sedang berlaku di Australia. Bukan semua menikmati Krismas, apatah lagi menyambut tahun baharu akibat dugaan luar biasa ini. Petugas-petugas kecemasan seperti ambulans, bomba dan doktor haiwan terpaksa berada di lapangan, sementara kaum keluarga mereka menggigit jari dalam kerisauan dengan setiap panggilan telefon didoakan bukan daripada jabatan penyeliaan.

Pemanasan melampau akibat kemarau panjang telah mencetuskan darurat yang merupakan suatu mimpi begitu ngeri bagi Australia. Daripada percikan semulajadi (didakwa juga angkara buatan manusia), api dengan liarnya merebak dalam hutan yang terbentang luas. Suhu api terlalu tinggi membuatkan pokok bagaikan minyak. Apabila tragedi sebegini berlaku, petugas-petugas kecemasan perlu berusaha untuk mengekang kemaraan api.

Setiap tahun ada saja keb4k4ran hutan di mana-mana saja. Bukan Australia sahaja yang mengalaminya. Dua juta hektar (saiz Perak) pernah h4ngvs di Amerika Syarikat akibat penyebaran api begitu pantas selaju 23 kilometer sejam (Bonsor, 2001). Lebih mengerikan, angin membawa bara panas ke tempat-tempat lain bagaikan “melahirkan anak” baharu. Perkara itulah yang paling digeruni – sudahlah menolak api supaya merebak lebih cepat, angin membawa bara ke tempat lain pula.

Dalam masa sekejap, seluas 10.7 juta hektar telah terkesan di Australia. Saiz yang begitu besar ini senang kata kalau Semenanjung Malaysia hanya Perlis, Kedah dan Kelantan sahaja yang selamat (buat masa sekarang). Dimana asalnya 50% Semenanjung sudah menjadi 80% – dimana 500 juta haiwan menjadi angka k0rban sudah menjadi satu bilion, antaranya amfibia, kelawar dan haiwan tidak bertulang belakang (Harvey, 2020). Dan pakar ekologi siap cakap angka satu bilion itu pun belum tentu lagi, sekadar ramalan minimum!

Sungguhpun begitu, warna kembali menceriakan keadaan setelah berminggu-minggu duka kelabu mengaburi harapan. Tumbuh-tumbuhan sudah mula naik di Kulnura, sebuah kawasan New South Wales.

Dengan apa yang lenyap dari alam, nampaknya masih mekar harapan kehidupan di sini. Berikut ialah apa yang dikongsi jurugambar Mary Voorwinde, ditemani Murray Lowe semasa mengunjungi beberapa hartanah persendirian yang h4ngvs akibat keb4k4ran.

Kejadian semulajadi sebegini menandakan begitu kuatnya kuasa pemulihan semula di alam semulajadi. Sekitar tahun 2011, Hutan Negara Santa Fe di New Mexico, AS, terb4k4r sampai Makmal Negara Los Alamos sendiri terancam. Punca keb4k4ran dikenalpasti angkara saluran elektrik. Dan setelah berjaya memadamkan api, para bomba pun menjelajahi kawasan kerosakan. Pokok fir, juniper dan pain hanya tinggal tunggul sahaja, tetapi semut didapati masih hidup dalam sarangnya.

Tanah yang keg3rs4ngan akibat panas dihidupkan semula apabila turunnya hujan. Tumbuh-tumbuhan mula mekar, dengan biji-biji benih dari bawah tanah pun mengeluarkan daun pertama untuk menggapai sinaran mentari yang suci. Malah ada juga pokok yang berputik daripada tunggul-tunggul m4ti, jenis spesis yang mengharapkan api liar untuk penyebaran.

Ibaratkan ditakdirkan, benih-benih dua jenis pain (jack dan lodgepole) yang berada di dalam pokok-pokok sedia ada hanya aktif selepas terdedah pada suhu yang terlalu tinggi. Selama ini benih-benih ini bagaikan tidur di dalam resin pokok (Frontline).

Pemulihan sebegini takkan mungkin berlaku tanpa semangat dan peng0rb4nan daripada jabatan kecemasan. Bercakap tentang bomba buat julung kalinya sejak 2009 pasukan bomba daripada Canada bertugas di luar negara. Seramai 87 orang berjvang bersama memadamkan api yang marak di Australia (Abedi, 2019). Begitu juga dengan Amerika Syarikat yang memberikan beberapa pasukan (Noyes, 2019). Negara-negara lain pun menurut serta, seperti 50 anggota bomba daripada jiran terdekatnya iaitu New Zealand (Fyfe, 2019).

Australia akan pulih.

RUJUKAN:

Abedi, M. (2019, December 23). A look at the Australian wildfires Canadian firefighters are helping to b4ttle. Retrieved from https://globalnews.ca/news/6330759/australia-wildfires-photos/

Bonsor, K. (2001, May 29). How Wildf1res Work. Retrieved from https://science.howstuffworks.com/nature/natural-disasters/wildfire.htm

Frontline. (n.d). How a Forest Recovers from Wildfire. Retrieved from https://www.frontlinewildfire.com/how-forest-recovers-wildfire/

Fyfe, J. (2019, November 15). Australia fires: More New Zealand Firefighters on their way to help b4ttle bl4zes. Retrieved from https://bit.ly/2FNuAIJ

Harvey, J. (2020, June 1). Number of Animals Feared Dead in Australia’s Wildfires Soars to Over 1 Bilion. Retrieved from https://www.huffpost.com/entry/billion-animals-australia-fires_n_5e13be43e4b0843d361778a6

Noyes, J. (2019, December 8). ‘Smells like it’s time to go to work’: American firefighters arrive in Sydney. Retrieved from https://bit.ly/2FNuAIJ


4 Juta Korban – Banjir Paling Teruk Dalam Sejarah Dunia

Permainan cuaca kadangkala amat membimbangkan. Cuaca panas berpanjangan seringkali berakhir dengan taburan hujan yang sangat tinggi. Dari dulu sampai sekarang, hukum alam tidak pernah bertukar.

Malah perubahan iklim memburukkan keadaan dengan cuaca bertambah ekstrim. Satu masa dahulu, China mengalami kemarau dua tahun bermula 1928 (Glantz, 2003). Keadaan geopolitik ketika itu melibatkan peperαηgαη. Jadi ramai orang terperαηgkαp dalam belenggu kebuluran (Sheffield & Wood, 2012).

Kemarau ini tamat pada musim salji tahun 1930. Salji ketika itu turun begitu banyak, meηimbυskan kawasan pergunungan dengan lambakan ais. Walaupun dalam keadaan berempingan, ais tetap ais.

Apabila tiba masanya, ais akan cair. Dan pada awal 1931, ais pun cair dan mengalir terus ke Sungai Yangtze yang parasnya mula naik disebabkan hujan lebat berterusan selama beberapa bulan.

Pada bulan Jun, ramai terpaksa tinggalkan kampung di kawasan tanah rendah (Courtney, 2018). Datang musim panas, berlaku sembilan ribut taufan hingga musim.

Hilangnya England Di China

Keadaan cuaca semasa musim panas menjadi penentu pada masa itu. Jika ribut taufan tidak berlaku, nescaya Sungai Yangtze boleh surut balik macam biasa. Kerana musim bunga di China selalu mesti hujan.

Dan memang hujan pun – begitu lebat sampai semua sungai berdekatan terkesan. Air mula naik sampai 180,000 kilometer persegi. Untuk faham perspektif, bayangkan Lautan Atlantik menenggelamkan England dan separuh daripada Scotland. Itulah impak ditanggung rakyat China pada masa itu.

Pekan Hankou pada 19 Ogos 1931 tenggelam dengan paras air naik sampai 16 meter (Pietz, 2002). Begitu dαhsyαt keadaan di China, samapi hilang Anhui, Hubei, Hunan, Jiangsu, Jiangxi, Henan, Shandong dan Zhejiang.

Kerajaan menjangka 25 juta orang terjejas akibat banjir ini. Tetapi sejarawan pula berpendapat angka mαηgsα banjir mesti mencecah 53 juta. Angka kemαtiαη pula mencecah sehingga 4 juta orang, bergantung kepada sumber laporan yang dipetik, atas faktor lemαs dan kelaparan dan penyakit.

Walau bagaimanapun, media Barat pada masa itu melaporkan angka kemαtiαη patut melebihi 3.7 juta orang.

Tempias Pada Ekonomi China

Paras air meningkat terlalu tinggi dan perlu masa sangat lama untuk surut seperti biasa. Jadi mαηgsα pun menumpang di mana-mana saja yang boleh. Sampai tempat ditumpangnya pun kemudian naik air.

Lari punya lari, kawasan di pesisiran zon banjir bertambah sesak (overcrowding) hingga tiada penjagaan kebersihan yang baik. Penyakit merebak begitu pantas dalam kalangan mαηgsα. Makanan pun tidak cukup, sampai terpaksa jual anak dan makan daging manusia untuk terus hidup.

Itu belum lagi bab kehilangan infrastruktur dan pembangunan. Hari ini China bina bangunan tinggi-tinggi. Tetapi dulu hampir semua bangunan sekadar setingkat, yang habis tenggelam pada hari kejadian. Sesetengah kawasan perlu tunggu tiga bulan untuk air betul-betul surut.

Untuk meningkatkan jaminan makanan, kerajaan Kuomintang memohon bantuan Amerika Syarikat dalam bentuk pinjaman gandum. Satu saja yang susah. China tiada kerajaan yang stabil.

Antara tahun 1930 hingga awal 1932, China bertukar-tukar pemimpin seperti Chiang Kai-shek (1 tahun), Chen Mingshu (13 hari) dan Sun Fo (31 hari). Bermula 28 Januari 1932, baru China mendapat Wang Jingwei yang bertahan hampir empat tahun. Kestabilan kerajaan menjaminkan pentadbiran yang mapan.

Dan apabila Parti Komunis mengambil alih, salah satu usaha dibuat Mao Zedong adalah berkempen untuk Empangan Three Gorges.

RUJUKAN:

Courtney, C. (2018). The Nature of (ditapiskan) in China: The 1931 Yangzi River Flood. Cambridge University Press. Halaman 54.

Glantz, M. (2003). Climate Affairs: A Primer. Island Press. Halaman 252.

Pietz, D. (2002). Engineering the State: The Huai River and Reconstruction in Nationalist China 1927-1937. Routledge. Halaman 61-70.

Sheffield, J., & Wood, E. (2012). Drought: Past Problems and Future Scenarios. Routledge. Halaman 147.